Сайёдий (XVII аср) — www.ziyouz.uz\nБош саҳифа Ўзбек шеъриятиЎзбек мумтоз шеъриятиСайёдий (XVII аср)\nСайёдий, Сайёдий ўғли, Сайёдий ўғли Харобий (тахаллуслари; исми Саййид Муҳаммад) (17-асрнинг 2-ярми, Балх яқинидаги Хайробод қишлоғи) — шоир. Овчи (сайёд) оиласида туғилган, ўзи ҳам шу касб билан шуғулланган.\nШоирнинг айрим шеърлари ҳамда «Тоҳир ва Зуҳра» достонигина етиб келган. Достонда халқ оғзаки ижодида кенг тарқалган сюжет ёзма адабиёт анъаналари асосида баён қилинган. Унда ҳақиқий муҳаббат ва инсонийлик куйланган, зўрлик ва адолатсизлик қораланган. Достонга 50 дан ортиқ ғазал шаклидаги шеърий парчалар киритилган. Достон асосида мусиқали драма (1938, Собир Абдулла) ва кинофильм (1950) яратилган.\n«ТОҲИР ВА ЗУҲРА» ДОСТОНИДАН\nПОДШОҲНИНГ ВАЗИРИ ТУШ КУРГАНИ\nБор эрди Бобохон отлиғ шаҳаншоҳ,\nВазири Боҳир отлиғ эрди ногоҳ.\nИкови ҳам бефарзанд эрди,\nПаришон хотири дилбанд эрди.\nБор эрди остонаси қошинда,\nЯқин эрди — шаҳарнинг йўл бошинда.\nБориб бош қўйдилар остонага ҳам,\nМурод берувчи давлатхонаға ҳам.\nБошини қўйди Боҳир, кўрди бир туш,\nАзалда бор эди аларға улуш.\nКўрар, султон бирла ўлтурубдур,\nТавофи остона биткарибдур.\nУлуғ остона эрди берди додин,\nБериб остона ҳам жумла муродин.\nБу туш бирла ажаб дилшод бўлди,\nТамоми қайғудин озод бўлди…\nБу тушни кўрдию уйғонди Боҳир,\nБориб султониға чун қилди зоҳир.\nДедиким: — Туш кўрубман подшоҳим,\nШукур, Оллоға мақбул бўлди оҳим. ..\nСўзини эшитиб султони олам,\nХудоға (шукр) этибон бўлди хуррам.\nЎтурғон еридин озод қўпди,\nБу Боҳирнинг юзидин тутти ўпти.\nДеди Султон:—Худо фарзанд берса,\nАнинг бирла кўнгул хурсанд бўлса.\nЎғул бўлса, икови дўст бўлсун,\nИкови бир тану, бир пўст бўлсун.\nАгар қиз бўлсалар бўлсун дугона,\nБири-бирисига хуш миҳрибона.\nЎғул, қиз бўлса ҳам, дўст бўлсун,\nБу сўздинким тонар — номард бўлсун.\nБу сўзларни деди шаҳ, жаҳд қилди.\nИкови ўртада бир аҳд қилди.\nДеди Боҳир: — Аё эй шоҳи олам,\nБу аҳди шарт шаҳларға мусаллам.\nМенинг ҳаддим чу етмиш ушбу сўзга,\nКи бўлғай, бўлмағай бу сўзлар ўзга.\nБу сўз устида шаҳ қилди қасам ёд,\nАнинг учун бу қисса бўлди бунёд.\nХУДОЙИ ТАОЛО БОБОХОНҒА ФАРЗАНД БЕРГАНИ\nКел э султон бу дам хушвақт ўлтур,\nКи чангу най, дафу наққора қоқтур.\nДеди Сайёд: — Иноят қилди тангри,\nБу шаҳни ёрлақаб, қиз берди тангри.\nЧу ўтди ойу йил, ғунча очилди,\nБу шаҳнинг устига дурлар сочилди.\nБериб тангрим бу шоҳға нозанин қиз,\nБу қизнинг таърифини айтали биз.\nЮзи гулдек эди, чун оғзи ғунча,\nКўранлар жон берурди сўйлагунча.\nЛаби лаълу тиши дурдона эрди,\nВале кўрган кишилар ёнар эрди.\nЮзининг қизили жаннат гулидек,\nУни мисли Эрамнинг булбулидек.\nҚаламтек қоши, юзи моҳи анвар\nКўзининг равшани монанди гавҳар.\nҚиё боқғач, киши жонин оладур,\nКиши кўрса, ўзин ўтға соладур.\nБу шоҳ қизиға берди тўй бисъёр,\nТаоми бор эди юз онча тайёр.\nКи йиғдилар алар ҳайу ҳашамни,\nТутуб иззат бу шоҳи муҳташамни.\nБу шоҳ кенгошини элга буюрди,\nАнинг отин халойиқ Зуҳра қўйди.\nХУДОЙИ ТАОЛО БОҲИРГА ЎҒИЛ БЕРГАНИ\nДеди Сайёд: Боҳир ўғли бўлди,\nАнинг таърифи ҳам оламға тўлди.\nМунинг отини қўйди Мирза Тоҳир,\nЮзида мустафонинг нури зоҳир.\nАносининг отидур Шоҳихубон,\nБу ҳам ҳусн ичида бир моҳи тобон.\nАнга хон дояни бошқа қилибдур,\nБу сирни шаҳр эли барча билибдур.\nНеча йиллар энагалар чекиб жон,\nКи ҳарбири бўлубон ҳури ғилмон.\nКўрунг Тоҳирни, беш ёшға етибдур,\nБу Боҳир тангри амрин биткарибдур.\nКи Боҳирнинг вафотин билди ул шоҳ,\nДеди: «Ўлмак эрур тақдири оллоҳ».\nЎз-ўзидин деди: «Султон эрурман,\nБу тотор элига ҳам хон эрурман.\nВазирим Боҳир ул Қароча ўғли,\nКи бу Тоҳир турур ҳам, онинг ўғли,\nРаво эрмас вазири бирла хони,\nҚуда бўлса, маломат тортса жони.\nКелур бошимға юз турлук маломат,\nКи хоқон элидин торткум иҳонат.\nКи ман Боҳир билан шарт айлаганда,\nБу сирни ким билибтур биз деганда.\nБу сирни ким билибтур мандин ўзга,\nДедиким, илмади Тоҳирни кўзга.\nТОҲИР БИЛАН ЗУҲРА БИР-БИРИГА ИНТИЗОР БЎЛҒОНИ\nКел э Сайёд, бунёд эт бу қисса,\nНачук тушти бу Тоҳир бекка ғусса.\nДеди Сайёд, ўшул кун Боҳир ўлди,\nЭшитинг банда Тоҳирға на бўлди.\nАларни банди мактаб қилди Султон,\nБулар жон бирла ўқур эрди Қуръон.\nЎқуб тилларида илми мажозий,\nВале кўнгилларинда ишқибози.\nБу мактабхона эрди бир баҳона,\nКелурлар эрди ул икки дугона.\nКи қўлларин солиб бўюнлариға,\nАни кўрган боқар ўюнлариға.\nГаҳи қош-кўз икиси соз қилди,\nТақи кўнгил қуши парвоз қилди.\nКўнгилда ишқни бунъёд қилди,\nКи Тоҳир бу ғазални ёд қилди:\nЭй шамси анвар юзлугум, кўрмагай эрдим кошки,\nКўнглумни, гавҳар кўзлугум, бермагай эрдим кошки.\nЭй гулшани Боғи Эрам, эй миҳрибон, тоза санам,\nЛаълинг шаробин дам-бадам сўрмагай эрдим кошки.\nИшқингда ман, эй бехабар, йиғлаб юруб шому саҳар,\nҲижрон чекиб, хуни жигар юрмагай эрдим кошки.\nИзлаб висолинг, эй гуҳар, бўлдум гадойи дар-бадар,\nҲиммат этогин белга бар урмагай эрдим кошки.\nМискин Сайёдий бокарам, бўлдум су илло ложарам,\nМардонавор ишқа қадам қўймагай эрдим кошки.\nЭшитти Зуҳра бу Тоҳир сўзини,\nКи ишқ ўтиға солди ҳам ўзини.\nБу сўзни эшитиб девона бўлдн,\nАнингчун халқ аро афсона бўлди.\nЧу ишқа ҳамдаму ҳамроҳ бўлди,\nҚизил гулдек юзи чун коҳ сўлди.\nҲамиша мактаба ҳамроҳ борурди,\nБу сирни шаҳр эли барча билурди.\nИложи йўқ эди чун ғайри мактаб,\nБу мактабхона ҳам кафиша бар каф.\nИкиси чирмашур ҳали печакдак,\nБириси қарчиғай, бириси ўрдак.\nВале иккисига айтмас эдилар,\nАён бўлди икисига бу сирлар.\nКи бир кун иккиси ўйнаб келурди,\nКи бир хотун келиб, олдинда турди.\nДеди: —Шаҳзодалар, ман бўз қўюбман,\nАнинг учун келиб, мунда турубман.\nМанам бечораи бир бева занман,\nҒарибу бевазан ҳам беватанман.\nҒарибларнинг дуосини олинглар,\nБўзимдин ул тарафга йўл солинглар.\nБу сўзларга қулоқ солмади Тоҳир,\nУ ерда беадаблик бўлди зоҳир.\nКи ҳазлон шавқ этди ул қариға,\nКи бу ошиқ бориб тегди қариға.\nТегиб ошиқ қариға, бўлди хандон,\nУ ерда ўзга сўзлар бўлди чакдон.\nДеди хотун: — Манинглан қилма бози,\nҚилакўр Зуҳра жоним бирла бози.\nАгар санда ақл бўлса, эй ўғлон,\nҚилакўр Зуҳра хоним бирла жавлон.\nДеди Тоҳир: — Манга айтғил, на сир бор?\nҚилакўр ушбу сирни манга изҳор.\nДеди хотун: — Онангдин сўз эшиткил,\nСабр қил, сабр ила мақсуда еткил.\nБу сўзни эшитибон Мирза Тоҳир\nБориб онасиға сўз қилди зоҳир.\nДеди онасиға:— Эй жоним она,\nМанинг жонимға меҳрибоним она.\nКи билман қайси тоғдин қуш учубдур,\nБу қозу турна қай кўлга тушубдур.\nМанинг кўнглум тилар ул кўлга борсам,\nБукун ман анда бориб, ов озласам.\nКи мактабдин келадурман, ўзум оч,\nБу кўнглум орзу қилди қовурмоч.\nАноси чуст чобук қўпди анда,\nБуюрғоч ҳам қовурмоч қилди анда.\nДеди онасиға: — Барҳаққи розиқ,\nҚўлунг бирла манга бергил мувофиқ.\nҚўлунгдин ош емак кўнглум тилабтур,\nСанга розим демакка сўз қолибтур.\nКи,— Хуш,— деб, қўлиға олди қовурмоч,\nКи маҳкам тутти қўлин ул узатғоч.\nДеди Тоҳир: — Она, тангри ҳақидин,\nМуҳаммад мустафонинг ҳурматидин.\nДеди, — Она, на сўз бор эшитали,\nҚўлумдин келса, мақсадға етали.\nҚўли куйгач деди: — Эй нури дийда,\nЭшитсанг қиссани, бўлғунг рамида.\nОтанг бирла Бобохон қилди паймон,\nАжал етти — отанг топмади дармон.\nУнуттуқ биз ани, сиз ҳам унутунг,\nНа савдодур, болам, кўнгил совутунг.\nАлар хоним эрур, хонларға лойиқ,\nКўнгул берма аларға, бўлма ошиқ.\nАгар кўнгул берурсан, фитна ортар,\nТанимга ўт тушар, оламни ўртар.\nЭшитти ушбу сўзни Тоҳири маст,\nБу ишқ ўти билан ул бўлди пайваст.\nИки дона қовурмоч қўлға олди.\nКитобини олиб, қўйниға солди…\nКел эй Сайёд, бошла эмди достон,\nЗимистонда начук очилди бўстон.\nГулистон кўрмагай боди хазони,\nРақиба тангри егкургай заволи…\nДеди Сайёд, — Тоҳир қилди ангез\nКи хилват ерда қилғайлар сухан рез.\nБор эрди шоҳнинг бир сайргоҳи,\nЧиқарлар эрди анда гоҳ-гоҳи.\nОтин айтурлар эрди Боғи майдон,\nҚилурлар эрди анда хўб жавлон. ..\nКириб боғ ичига икки дугона,\nБири булбул, бири гул бирла лола.\nИкиси қўшулуб, хўб мунглашурлар,\nУфушуб, қучушуб, кўп йиғлашурлар.\nБири-бирига деб рози дилини,\nКи ҳарна кўнглидаги мушкилини.\nАлар бу соза тузди икки тори,\nҚириб боғ ичида бу ишқ ёри.\nЧу ишқ аҳлида бўлмас нангу номус,\nКўзига ҳеч кўрунмас душману дўст.\nҲақиқат ишқдур бу ишқ бози,\nВагар на бўлмасун ишқи мажозий.\nДеди Тоҳирки: — Эй рухсораи ҳусн,\nҚилиб ишқинг мани девонаи ҳусн.\nОтанг бирла отамнинг аҳди, эй жон,\nЯратибдур бизи қудратли яздон.\nДер эрмишким, анга кўрмам раво ман,\nБу сирдин телба янглиғ мубталоман.\nНачук бўлғай мунинг тадбири, эй жон,\nҚолибман ишқ водисинда ҳайрон.\nКи сандин ўзга манга ёр бўлмас,\nБу кўнглум сўрғучи дилдор бўлмас.\nФироқингда ажаб ғусса ютубман,\nУмид бирла этагингни тутубман.\nДуочингиз эрурман кеча-кундуз,\nФидо бўлсун бу жоним якка-ёлғуз.\nФироқинг ўтида бас ёнадурман,\nҒаминг бирлан букун ҳамхонадурман.\nЮзунгдин парда олғил эй нигорим,\nКи шамъинг ўтиға парвонадурман.\nСанингдек йўқ жаҳонда дилбари шўх,\nСанинг васфинг билан афсонадурман.\nВисолинг даштида лаб ташна қолдим,\nЛабинг шарбатин ичсам, қонадурман.\nҚилиб манзил букун байтул ҳазанни,\nКи азми сокини вайронадурман,\nСайёдий айлади бисёр зори,\nТалабгар косаи паймонадурман.\nКи бу юўзни эшитти Зуҳра хоним,\nДеди:— Эй меҳрибоним, куйди жоним\nКи Тоҳир бу ғазални қилди охир,\nДеди Зуҳра: — Отамдур турфа кофир.\nТирикликда кишининг аҳди бўлса,\nЁмондур аҳдни бас киши бузса.\nОтам тонса тонур, ман тонарим йўқ,\nАзалдиндур бу қисмат тонарим йўқ.\nМанинг ҳам бошима тушти бу савдо,\nКи бўлди ишқ водисинда шайдо.\nСанингдек учрамасдур манга бир ёр,\nКўнгул пурғам, кўзўм уйқуда бедор.\nМудом йўқтур мени сабру қарорим,\nЁруқ дунёда сандурсан мадорим,\nКи сан Лайли эрурсан ёри мажнун,\nКи ман Мажнун эрурман чашми пурхун.\nВаё сан Мажнуну ман санга Лайли,\nВале, бор Лайлининг Мажнунға майли.\nИкиси боғ ичида, зору ҳайрон,\nБўлуб бу шаҳри Тотор мисли гирён.\nЎшул майдон ичида боғбоне\nБўлубон икиси бир корвоне.\nБуларнинг барча ишларин кўрубдур,\nБобохонга ани ҳам еткурубдур…\nШаҳо кўрдум чаман ичра қўнубдур турфа шунқоре,\nНазокатлар бўлур пайдо такаллум қилса гуфторе.\nАнинг ман васфи авсофин қилай олдингда эй шоҳим,\nАгар оқил эсанг ўлтурма они, тингла миқдоре.\nАжойиб оқилу доно, билиб бу фони дунёни —\nҚилибдур мосуво ўзни, англа бу сирри изҳори.\nБўлуб Сайфулмулук соний, Бадеъни истайиб топиб,\nҚуруб суҳбат, ичиб бода, қуюб олдинда дилдори.\nГўзал шўрнда булбулдек фиғон айлар, шоҳим, Тоҳир,\nАзиз жонин фидо айлар кўруб бу Зуҳра дилдори.\nИки ошиқ учун ҳардам фиғону нолалар ҳардам,\nБу ишқнинг ўтиға куйган Сайёдийдур дилафгоре.\nБу хабардан ғазабланган Бобохон Тоҳирни банди қилиб ўз қошиға келтиртиради ва Зуҳрани Тоҳирга тенг ва эп кўрмай илгариги аҳдидан қайтганлигини билдиради. Тоҳирни сандиққа солиб, дарёга ташлашни буюради.\n— Бу Зуҳра подшоҳ, сан бир гадосан,\nСалом ҳаққи билан сан ошносан.\nОдам бирла одамнинг фарқи бисъёр,\nТафовут, халқларга, этти жаббор.\nОтанг дўстум эди, билгувчи ғаффор,\nЙўқ эрса, лозим эрди санга сангсор! ..\nДеди: — Тоҳирни бу сандуқға солиб,\nКи ташланглар ани дарёға бориб!\nОлиб бордилар ул дарё лабина,\nБулар ўт солдилар Зуҳра жониға…\nЯна ул ерда Тоҳирнинг аноси,\nНа қилсун, кўзининг оқу қароси.\nКуюб ул нолалар бисъёр қилди,\nНеча сўзлар ўқуб, абъёт қилди.\nДедиким: — Эй бўтам, мардона бўлғил,\nКечиб жондин яна жонона бўлғил.\nКиши мардоналардек йўлға кирса,\nУл ишдин тонмаён йўлинда ўлса…\nПодшоҳнинг эшигинда барча халқ дод эттилар,\nОҳу вовайло дебон чун ҳақға фарёд эттилар.\nТоҳири бечоранинг кўнглини овлаб мунча халқ,\nЖонларин айлаб фидо, Тоҳирни хўб шод эттилар.\nОлиб келтурдилар Тоҳирни анда,\nБу сандуқ ичра солиб мисли банда.\nКўтариб солдилар Тоҳирни сувға,\nТаважжуҳ бўлди Тоҳир зикри «ҳу»ға.\nУлуғ дарё эди поёни бўлмас,\nҒариб ўлса, анинг товони бўлмас.\nҒариб ўлди, кўрунг, Тоҳир на бўлди,\nБу сандуқ ичра тушти, тирик ўлди.\nНа ерда кўрсангизким, бир ғарибдур,\nКи ранги заъфарондай сарғарибдур.\nҒарибдур қул бу Сайёд бенавонгиз,\nБитибдур мунча сўз муфлис гадонгиз.\nСолиб сувға бариси бўлди ҳайрон,\nУлуғ-кичик бариси бўлди гиръён.\nНа қилсун Зуҳражон, бечора бўлди,\nКуюбон оҳ уруб, парвона бўлди.\nҚизиға кўшк ясатиб эрди султон,\nНеча кўрсанг, баланд эрди, паровон.\nБу Зуҳра чиқди кўшк устита улдам,\nКи келди жумла оламни тутуб ғам.\nҚилур кўшк устида Зуҳра фиғони,\nГўёки чиқди ул руҳи равони.\nБу кўшк олдинда гирдоб бор эрди,\nНаким тушса, ани балиғ ер эрди.\nКўрунг сандуқ бу гирдоб ичра тушти,\nОқиб бордию ҳам кўшкка етушди.\nСазое қилди Зуҳра: —куйди жоним,\nФироқинг ўтиға ўртанди жоним.\nҚани бир дарди дил бўлғай қариндош,\nКи бўлғай эрди ёлғузликда йўлдош.\nБу ёлғузликда эй, ҳолинг на кечкай,\nБу дарё ичра аҳволинг на кечкай.\nБу сўзнинг устида мавж урди дарё,\nНа қилди мавж уруб, сандуқни андо.\nБу гирдобдин чиқариб сув оқузди,\nБу Зуҳра юрагиндин қон томузди.\nБу сандуқ турмади, гирдобдин ўтди,\nКи ҳечким тутмади, ул оқти, кетди.\nҚошинда олти ойлик озуқ эрди,\nВале сув жонибиндин нозук эрди.\nКи бу уч ой эди оқиб келурди,\nКи ҳардам баҳраи сувдин олурди…\nСув ичра борадур, сувдин насиб йўқ,\nБу дунёда анингдек бир ғариб йўқ.\nКелур бўлса, келур Шому Ироқдин,\nКетар бўлса, кетар қошу қабоқдин.\nБу сўзлар эртадин қолғон масалдур,\nҲар иш аввалида саъю жадалдур…\nҚилиб банд ичра Тоҳир сабр ночор,\nКи бир санг пора келди, турди ночор.\nАни дарё ўкуруб урди тошға,\nКи сандуқ михи бўлди бошқа-бошқа.\nКи бу сандуқ уза сув бўлди пайдо,\nЯна сандуқини оқузди дарё.\nЯна бирнеча муддат кеча-кундуз,\nКи бу сандуқ ичинда якка-ёлғуз.\nЎшул манзилнинг оти шаҳри Бағдод,\nАнингдек йўқ эди ҳеч шаҳр обод.\nБағдод шоҳининг қизи Моҳим тушида Тоҳирни кўриб, унга ошиқ бўлади. Моҳим Боғи Эрамдек боғда сайр этарди. Боғ қаршисидан дарё оқарди. Дарё юзида сандиқ кўринади.\nДеди Моҳим: — Анга ғаввос кирсун,\nОчиб кўрмай, они мунда кетурсун.\nЯна бир қиз эди оти Жаҳонгир,\nДедиким:—Ман қилурман анга тадбир.\nАнинг сочи эди қирқ газ тамоми,\nКўруб ҳайрон қолдурди хос-оми:\nБориб сочи билан боғлаб белига,\nКи мурғи офарин кирди қўлиға.\nКўрар тушинда кўрган моҳи пайкар,\nЮзи боғнинг гули, лаблари шаккар.\nКўруб Мохим ани, бир оҳ урди,\n— Нега оҳ урдилар? — деб Шаҳри сўрди.\nДеди: — Шаҳрики, синглим, бехабарсан,\nМанинг оҳимни сан нега сўрарсан.\nТушумда кўрганимни мунда кўрдум,\nКи шайдо бўлдиму девона бўлдум.\nМоҳим ва қизлар Тоҳирни ҳушига келтириб, танишадилар. Шоҳ ўз қизи Моҳимни Тоҳирга никоҳлаб беради, лекин Тоҳир мажбурий равишда муросасозлик қилса ҳам бу шоҳ қизига кўнгул қуймайди. Зуҳрани ёдидан чиқармайди. Зуҳра ҳам, айрилиқ ўтига куюб, ҳар вақт Тоҳирни эслайди. Бобохон эса қизининг ихтиёрига қарамай, уни ўз укасининг ўғли Қора Баҳодирга бермоқчи бўлади.\nБу шоҳнинг бир эмукдоши бор эрди,\nЎшул қардошининг ўғли бор эрди.\nДер эрдилар отин Қора Баҳодур,\nУруш бобида эрди хўб баҳодур,\nАни чарладию деди сўзини,\nБу шоҳ анга берур бўлди қизини.\nКи шоҳнинг кўнглига келган масалли,\nҚизим ҳам шод бўлғай деб, тасалли.\nХаёл этдики, Тоҳирни унутур,\nАнга машғул бўлуб, кўнглин сувутур.\nЎқуди фотиҳа домод қилди,\nБаҳодур кўнглини ҳам шод қилди,\nЭшитти шум хабарни Зуҳра хони,\nБадар қилди йиғилған сийму зарни.\nҒарибларға берур сангпораларни,\nОлур кўнгилларин бечораларни.\nКи яъни бир неча дастгир бўлғай,\nБу, Тоҳир жониға тадбир бўлғай.\nЭшикдин қора чўммоқ ҳам келибон,\nКетар эрди узоқдин телмурубон.\nКелур эрди, анга боқмас эдилар,\nАгар сўз сўрса, сўз қотмас эдилар.\nТутар эрди кўнгилда гина бисъёр,\nБу, Тоҳирдин эшитса зарра ахбор.\nБориб, тутуб анинг бошини кесса,\nБу қизлар кўзича олдиға элтса.\nВале қизлар ани билмас эдилар,\nКи зарра кўзга ҳеч илмас эдилар.\nБуларнинг фикрина ҳам кеча-кундуз —\nЧиқарурлар бариси оҳи дилсўз.\nЯна Зуҳра қилиб нолону гаръён,\nТилинда Тоҳири, кўнглинда ҳайрон.\nЗуҳра Тоҳирдан дарак топиш учун ишончли бир кишини узоқ сафарга кетаётган карвонга қўшиб юборади ва қаерга бормасин ишқ савдосида куйган ошиқ сифатида куйлаб юришни, шу йўл билан Тоҳирни топиш мумкинлигини уқтиради.\nБу сўзларни эшитиб эрса қосид,\nРавон бўлғай йўл узра якка Воҳид.\nЮрубон ҳар шаҳарда соз этарди,\nКи зоди ишқ, деб оғоз этарди.\nКи ногоҳ, учради бу шаҳри Бағдод,\nБўлур ғамгин кишилар анда дилшод.\nСайлгоҳ эрди, шаҳлар сайр этарди,\nКи бу йўл сайлгоҳ ичра ўтарди.\nТуруб шаҳзодалар бирла бу Тоҳир,\nНишони отар эрди, кўрди зоҳир.\nТуруб қичқурди қосид — зоди ишқ — деб,\nҒариб афтода бўлған зоди ишқ — деб.\nТушубдур ишқға, сарву суманман,\nХаробу хаста дилу меҳрибонман.\nМанингдек бормакан кошонаи ишқ,\nМанингдек бўлса бир жононаи ишқ.\nМанингдек бир мусофир ҳеч шаҳарда —\nКи бўлғайму асир ул баҳру барда.\nБу ишқ ёдини қосид қилди охир,\nБу сўзларнинг барин англади Тоҳир.\nДеди Тоҳир: —Аё шаҳзодалар, сиз —\nТурубсиз, бир бўлак озодалар сиз.\nБеринг рухсат, бориб, ҳолин сўрайин,\nНа бўлубдурки, аҳволин билайин.\nҚаю шаҳзоданинг фарзанди экан,\nҚаю маҳпоранинг дилбанди экан.\nКелиб сўрдики:—Эй марди дил ором.\nҚаю майхона ишқидин ичиб жом.\nБўлубсан бе[наво], йўқтур қароринг,\nАқл бобинда зарра ихтиёринг?\nВужудинг тахтида ким тўр қурубдур?\nЎшул тўр ичида ким ўлтурубдур?..\nБўлубман бу шаҳарда ишқ асири,\nКи йўқтур мандин ўзга бир ғариби.\nКи ҳеч ғамхор бормукан ғариба,\nҚаю ердин сани тортиб насиба?\nДеди Тоҳирки: — Шаҳрим шаҳри Тотор,\nКи жумла корвонлар андин ўтар.\nКи шояд тушса йўлинг ул ерига,\nСалом эт биздин ул Моҳим парига.\nМусофир бир йигит Бағдодда сизга,\nКи кўп қуллуқ-салом йиборди сизга.\nСабаб бирлан тушубдур ул мусофир,\nТилай деб сиздин улким макру тадбир.\nДенгиз албатта бу сўзларни анга,\nТараҳҳум айлагай шоядки манга.\nДеди қосидки: — Эй ишқ мубталоси,\nТушуб бошиға ғариблик ҳавоси.\nМан анинг қосидиман, яхши билгил,\nКетар бўлсанг, кетар фикрини қилғил.\nБу сўзларни эшитиб, эрса Тоҳир,\nЧиқарди юрагиндин оҳ зоҳир.\nҚучоқлашиб икови йиғладилар,\nБу турғанлар юратин доғладилар…\nДеди султонға Тоҳир арз бисъёр,\nБу ишнинг аввалидин қилди ахбор.\nЭшитти эрса ул арзини султон,\nАнинг кўнглини овлаб, бўлди хандон.\nДеди: — На ерда сан бўлсанг тирик бўл,\nБўюн тобламағил, кетсанг ана йўл.\nТурарсан, дийдамиз устунда турғил,\nКетарсан, яна бир айлана келгил.\nКи бўлсун жумла мушкулинг кушоди,\nҚилакўр бизни ҳам, албатта, ёде.\nБу сўзларни дедию берди бир хат,\nКелибдур эмди Тоҳирға бу давлат.\nБағдодда Воҳид Шаҳри номли қизни севиб қолади. Тоҳир бошлиқ тўй-тамошо билан Шаҳрини Воҳидга берадилар. Воҳид Бағдодда қолади. Тоҳир хушлашиб, учқур от билан ўз юртига қайтади.\nКетуруб минди Тоҳир яхши жонбоз,\nУчар эрди юруса мисли шаҳбоз.\nЮруди жаҳд илан, ҳақ деди бисъёр,\nКўзинда ёшию кўнглида дийдор.\nБор эди йўлида бир неча раҳзан,\nОдамхўр қирқ қароқчи эрди раҳзан.\nБорур эрди йўл узра масту, мағрур,\nКўнгилда ишқ ўти, қўлинда танбур.\nНигори ёди бирлан соз этарди,\nЎзининг созиға овоз этарди.\nБу Тоҳирға алар учради ногоҳ,\nТутуб, банд этдилар Тоҳирни ногоҳ.\nДеди Тоҳир аларға арзи ҳолин,\nЎзини ҳам, яна Зуҳра нигорин.\nБулар ҳам билдилар ошиқ экандур,\nБу Тоҳир Зуҳрага лойиқ экандур.\nДедилар ошиқона бир ғазал ёд,\nЭшитибон сани айлали озод.\nОшиқам, эй дўстлар, жонимға жонон истарам\nБу ҳаво гулларни найлай, ўзга бўстон истарам.\nЛаблари обиҳаётдир ташна лаб бечораға\nДавлатингда ман яна бир оби ҳайвон истарам.\nЁрсиз жаннатға борсам, зулмати ҳижрон ўлур.\nНолау афғон этиб, бир моҳи тобон истарам.\nДарди бедармонға қолдим, йўқ табиби ҳозиқим,\nМақдаминга бош қўюб, дардимга дармон истарам.\nҚул Сайёдий ошиқ эрсанг, истама озодлиқ,\nМан ўзумни хок этиб, дардимга дармон истарам.\nҚароқчилар Тоҳирга зарар етказмай қўйиб юборадилар. Тоҳир йўлда борар экан қаршисидан бир тўда «ота безор, она безор» сипоҳи чиқиб, йўлини тўсади. Тоҳир буларга ҳам соф виждонли ғариб ошиқ эканини айтиб, зарарсиз қутулади. Тоҳир Зуҳранинг иштиёқида ошиқиб борар экан, қаршисидан буюк бир тоғ чиқиб, ўткали йўл бермайди.\nКи бу йўл тоғ орасидин ўтарди,\nНаким, карвон келиб, ўтиб кетарди.\nБу тоҳир келди йўл бошиға ўткай,\nКи бу тоғдин ўтуб, манзилга еткай.\nДеди Тоҳир: «Дариғо, қисматим йўл,\nКи бу тоғ ичра найлай, ҳасратим йўл.\nКўрунг, тоғ беркилиб, бўлди гирифтор,\nЮрур йўли йўқ эрди, қолди ночор.\nКи бу тоғ ичра ўлсам, бир ғарибман,\nҚизил гул барги эрдим, сарғарибман.\nҒариб ўлса, киши бўлмас қошинда,\nҒариб ўлса, ғариб йиғлар бошинда.\nБу Тоҳир тоғнинг шаънига абъёт —\nЎқуб, йиғлар бу ёлғузликда — Фарҳод.\nКи йиғлаб дедиким: —Эй санги хоро,\nНа қилдим ман санга мискин гадоё?!\nҒарибларға раҳм қилмади доғлар,\nҒарибликда ғариб йўлини боғлар.\nБу дунёда на мушкулдур ғариблик,\nАжойиб турфа бедилдур ғариблик.\nАгарчи ўз еринда шоҳ бўлса,\nМусофир бўлса, бир қулдур ғариблик.\nҒариб[ни] кўрсангиз ҳеч қилманг озор,\nЭрам боғинда булбулдур ғариблик.\nҒариб кўнглини синдурмоқ ёмондур,\nШикаста нотавон қулдур ғариблик.\nСайёдий эл орасинда ғарибдур,\nҒариби хоксор қулдур ғариблик.\nТоҳир худога муножот айтади. Тоғ айрилиб, йўл беради.\nЯна йўлға кириб андоғ юрарди,\nТевани йўл билан тез-тез сурарди. ..\nҚўрунди шаҳри Тоторнинг қароси,\nҲаял этмакка йўқтур можароси.\nВале ҳам сақламайдур кўзда ёшин,\nЕтиб йўл устида тевани бошин…\nБориб кўшк остида теваси чўкти,\nТушуб, тева юзидин сийпаб ўпти…\nҒАЗАЛИ МИРЗО ТОҲИР\nСўзни билиб сўзлаганлар хўб билур сўз қадрини,\nФарқи йўқ кўп сўзлаганлар не билур ўз қадрини.\nБоғу бўстон қадрини билсаки ҳар зоғу заған,\nБулбули шайдо билур гулзору гулрез қадрини.\nҲар киминг бошиға тушмай билмас ул ғам лаззатин,\nКим ғарибдур, ул билур бир оҳи дилсўз қадрини.\nЁр ила юрдинг Сайёдий, билмадинг эл қадрини,\nОқилу доно билур ҳам ёр, ҳам эл қадрини.\nЗуҳра Тоҳирни ўз ҳарамида яширин сақлайди. Уни кундузи сандиққа яшириб, кечаларигина суҳбатлашади. Бир маккор кампир бундан воқиф бўлиб қолади. Энди сирни сақлаш мумкин бўлмай қолганини билган Зуҳра, фурсатни ғанимат билиб, Тоҳир билан очиқдан-очиқ суҳбат ва базм уюштиради.\nБу сўзнинг устида энага келди,\nБу сўзнинг маънисин англади, билди.\nДеди: — Эй пийра зол, қавли бадкор,\nКўруб Тоҳирни ул бўлубдур ағъёр.\nНачук бўлур булар тадбири эмди,\nКелур бу пийра зан тақсири эмди.\nДеди Зуҳра энагагаки:— э ёр,\nБориб ҳам келтуринг Тоҳирни тайёр.\nКи бирдам ўлтурали яхши хилват,\nЎтуб ишрат, келур бўлғай маишат.\nЭнага чарладию келди Тоҳир,\nБу ўткан мушкул ишни қилди зоҳир.\nКи охир чорлади уй қизларини,\nБари хизматдаки қирқинларини.\nБариси кўрди Тоҳирнинг юзини,\nБари бир ерда қўйдилар сўзини.\nЎлум келгунча бир ишрат қилоли,\nМанга қисмат бўлур, сўнгра кўроли.\nДеди Зуҳраки:—Аввал ишратимдур,\nМанинг олдимда ўлса, давлатимдур.\nАгар ўлсак, ки мардона ўлоли,\nБир-икки кунга мастона юроли.\nКи чарлатиб бари созандаларни,\nҒазал қичқурғучи озодаларни,\nУруб кўшк устида минг шодиёна,\nБаланд қоқтурдилар минг шодиёна.\nБари созанда туруб соз қилди,\nҒазалхонлар анга оғоз қилди.\nБуларнииг завқини ул шоҳ эшитти\nАларнинг ишратиға шукр этти.\nДеди: — Тоҳирни савдосин унутти,\nҚизим миҳрин бу Тоҳирдин сувутди.\nЎзи ҳам чарлатибон ўн кун тўй,\nКи сўйдурди юз оту юз гала қўй.\nХалойиқни ажойиб қилди маъмур,\nНақора чалдуруб сурнойу танбур.\nХабари йўқ аларнинг ҳам буларнинг\nБуларнинг ҳам хабари йўқ, аларнинг.\nБу султон билмади қизини макрин,\nБу қизлар билмади султонни дардин.\nБу макру ҳийла бирлан тўй бўлди,\nНикоҳ этмакка гуфтугўй бўлди.\nБу хон этди никоҳ Қора отиға,\nШукур қилди: «Қўшулди ўз зотиға».\nБу қиз этди никоҳ Тоҳир отиға,\nҚулоқ солинг худонинг санъатиға.\nНеча кун ушбу даврон бирла ўтди,\nХалойиқ билдию султон эшитти.\nҲукм қилдики султон:— англангизлар,\nАгар бир тутсангизлар, боғлангизлар.\nЖудо учраса, мунда келтурунглар,\nВагар бўлса, тутуб ҳам ўлтурунглар…\nКетуруб ошиқи бечораларни,\nТутуб банд этдилар овораларни.\nФақир Тоҳирни айлаб банди мазбут,\nБу Тоҳирдин кетибдур эмди беҳбуд.\nИкисини тутубон, хонлариға,\nОлиб бордилар ул султонлариға.\nБорадурлар рақиблар шоду хуррам,\nВале бу иккисинда юз туман ғам…\nБуюрди Тоҳири жаллодлариға,\nКўлунда ханжари фўлодлариға.\nОлиб чиқдилар ул майдон юзига,\nЖаҳон тўлди халойиқнинг кўзига.\nДеди Тоҳирки: — Эй барча халойиқ,\nТаваққуф айлангиз барҳаққи розиқ.\nҚилойин ёрима бирнеча гуфтор,\nУл эрди бу ғариб жонимға ғамхор.\nҚадимдин бор эди бир аҳду паймон,\nКетурди ул мани аҳд ила қайдан.\nБу сўз устига ногоҳ Зуҳра келди,\nБир оҳи ҳажр ила бағрини тилди.\nДеди: — Бўлсун муборак ушбу майдон,\nКи ман ҳам қилғум аҳд устиида жавлон.\nБу майдон ичра кирдинг, шошма жоним,\nСанга арзим будур эй меҳрибоним.\nАё дўстум, букун мардона бўлғил,\nСўзунгдин тонмағил, шерона бўлғил…\nДеди Тоҳир эшитиб: — Эй вафодор,\nХуш эмди меҳрибон, эй ёри ғамхор.\nМанга ўлгунча сан ғамхорлик қил,\nМан ўлсам, мардума ғамхорлик қил.\nМани бир манзила дафни қилурсан,\nКи сўнгра маслаҳатингни билурсан.\nСамандар куймаён мақсудга етмас,\nҚаландар ўлмаён маҳбубға етмас.\nКуярман ушбу кун парвоналардек,\nЎларман ҳам яна девоналардек.\nҒарибинг руҳига такбир қилғил,\nҒарибинг қабриға шабгир қилғил.\nРақиблар жабридин қилдим видои,\nКи сандин ўзга манга барча ёғи.\nЎқуб майдонда қичқуруб урар оҳ,\nАнинг ҳолиға йиғлар ғайри ул шоҳ.\n— Эй Нигорим қолмади бу танда дармон, алвидоъ,\nБўлди ёри ёрдин қилмоқға фармон алвидоъ.\nМан букун қилдим сафар шаҳри хомуш ичраким,\nСан қолиб топқунг ҳаёти жовидон жон, алвидоъ.\nМан қачон айрилғай эрдим, жаври султон бўлмаса,\nТо азал мундоғ бўлубдур, жаври султон алвидоъ.\nҚаҳр айлаб зулжалол этди икимизни жудо,\nЭмди бўлмас дардимиз, дардимга дармон алвидоъ.\nБу майдон ичра тушдим якка-ёлғуз,\nМуборакдур манга бу ийди навруз.\nАё беглар бағишладим жонимни,\nБу майдон ичра оқузунг қонимни.\nБу сўздин ўзга сўзни ул демади,\nУлардин ўзга қайғу ҳеч емади…\nДеди Зуҳра: — Аё эй, нотавоним,\nТасаддуқ айладим ман танда жоним.\nМанга йўқтур бу жондин зарра қайғу,\nБўлуб дунё манга сансиз қоронғу.\nКи сандин сўнг на кун кўргум, эй жон,\nСанинг йўлингда бу жонимду қурбон.\nМазоринг олдида тузай мазоре,\nҚилай қоним била ман лолазоре.\nСанинг қабринг бошинда турбатимни,\nТузайин барча кўрсун зийнатимни.\nТириклигим қурутуб, хок этарман,\nКи ханжар бирла кўксум чок этарман…\nҚилиб уч кунки дучор бир-бирига,\nКи рухсат бердилар жаллодлариға.\nКесиб ул ерда Тоҳирнинг бошини,\nБари халқ кўзидан тўкди ёшини.\nЗуҳра Тоҳирнинг жасадини қирқин қизларига кўтартириб, мотам билан ўз ҳарамиға олиб боради. Жанозага қирқ минг одам йиғилади. Ҳофизлар турлук оҳангларда ўқиб, майтни катта тантана билан кўмадилар. Зуҳра эгнига «қора курта» кийиб, мотам тутарди, кўз ёшларини тўкиб, Тоҳирнинг қабрини зиёрат қиларди. Шу вақт Қора Баҳодир яна Зуҳранинг ҳузурига келиб, Тоҳирни унутишни ва ўзига тегишини яна таклиф қилади. Зуҳра бу балодан қутулиш учун ёлғондан тўйга розилик билдиради ва Қора Баҳодирни тўй тадорикини кўриш учун жўнатиб ўзи Тоҳирнинг қабриға қараб югуради.\nЮгуриб етти ул қабрнинг бошиға,\nХабар бўлмади ёри-йўлдошиға.\nКи бир ханжари бор эрди белиға,\nСуғурди ханжарин, олди қўлиға.\nҚўюб ханжарни ҳам кўксига улдам,\nАни тутғони йўқ қошиға ҳамдам.\nИшорат қилди улдамда ўзига,\nКўрунмай ота-онаси кўзига.\nЮракин қабра қўйди, урди бир оҳ,\n«Муродим бул эди, еткурди оллоҳ»\nКалима айтди Зуҳра, бўлди охир,\nВале, ўлмакдин ўзга йўқту тадбир.\nПичоқ ўйнаб чиқибон боғириндин,\nБўёлди кулли шай қизил қонидин,\nКи сони бўлди бу қизлар хабардор,\nБари мотамда бўлди зори афгор.\nЗуҳрани Тоҳирнинг қабри ёнига дафн этадилар. Зуҳранинг вафотидан кейин Қора Баҳодир ҳам ўзини ўзи ўлдиради. Бунинг ота-онаси ўғлини Тоҳир билан Зуҳра кабрларининг оралиғига кўмади.\nЎнгунда Зуҳрау сўнгунда Тоҳир,\nИков ўртасида Қора Баҳодур.\nЯна тушди ароға анда ағъёр,\nЯна бўлди бири бирисига зор.\nБири гул бўлди, бири навбаҳори,\nИкиси чирмашубдур, турфа ҳоли.\nВале Қора Баҳодур ҳам кўкориб —\nЧиқибдур, иккисин орада ёриб.\nКўкорибдур ажиб турфа тикони,\nКи маълум бўлди ул ағъёр экони.\nЎшал фарзанд бирла шод бўлғай,\nБори қайғусидин озод бўлғай.\nКўнгул севганларига лутф этгай,\nСевмаганлар жаҳаннамга кетгай.\nОшиқ эрсанг, кеч бу шондин, алвидо,\nЖону дилдин, хону мондин, алвидо.\nАгар бўлсанг висолин гадойи,\nМуяссар бўлса, бўлмағил жудойи.\nБу ишқ савдосининг поёни бўлмас,\nАгар ошиқ ўлар, товони бўлмас.\nКеча-кундуз тилайдурман худойимдан саодатни,\nКи даф айлаб тамаъ утин ўзи бергай қаноатни.\nОбу оташу боду ток бўлди,\nҲар ким танида чу пок бўлди.\nГъанимат тутмади ғофил, чу ўткарди ҳаётини,\nВале қилмадики жонига бир зарра нажотини.\nКи йиғди бу жаҳоннинг мунча асбоб-олотини,\nБу молдин зарра хайр айлаб, чу бермади закотини,\nСайёдийким, бу ишларни суви йўқ анҳоре курдим.\n← Аввалги Аввалги Турди Фароғий (XVII аср — 1699/1700)\nКейинги → Кейинги: Сўфи Оллоёр (1644-1724)


8 март куни ишхонамизда ҳашар эълон қилинди.\nЭркаклик ғуруримиз қўзғалиб хотин-қизларни аядик, "Сизлар дам олинглар, ўзимиз бир амаллаб эплаймиз", дедик. Эркаклар ишга келадиган бўлдик... Эрталаб йўлга отландим.\nДам олиш куни бўлгани учунми, автобусда одам кам эди. Одатда ҳар куни бу вақтда автобус тирбанд бўларди: кимдир ишга, кимдир ўқишга шошилган... Шаҳарнинг эски шаҳар қисмидаги бекатдан бир тўда ёш болалар автобусга чиқишди. Уларнинг энг каттаси нари борса 12-13 яшар эди. Барчаси одми кийинган. Энг қизиғи, уларнинг ҳар бирининг қўлида бойчечак бор эди. Шунда болаларнинг жўрабошиси баланд овозда куйлай бошлади:\nҚозон тўла айронди...\nЙўловчиларнинг диққати болаларга қаратилди. Болалар "Бо-ой чечак, бо-ой чечак..." дея ҳар бир нақоратда айтувчига жўр бўлишди. Жўрабоши қўшиғини тугатгач, охирида кекса нуронийларни эслатувчи эзгу тилаклар айтиб, дуога қўл очди, биргалашиб ҳаммалари қўлларини юзларига суришди. Бу эса йўловчиларга таъсир қилди, ҳамма ўз ҳолича уларга пул узатди, мен ҳам. Шунда болалардаги мамнунлик, ички бир хурсандлик ҳолати катталарга кўчди. Навбатдаги бекатда болалар тушиб қолишди. Туша солиб йўл четидаги йўлакка югуришди. Ҳатто, орқароқда қолган энг кичиги баралла овозда "Раҳмат", деди. Буни у ҳайдовчига айтдими ёки пул берганларга, бунинг аҳамияти йўқ эди: чин юракдан айтди, ҳамма хурсанд бўлди. Орқада ўтирган кимдир: "Лўлиларнинг болалари... тиниб-тинчимайди...", деди. Бу кимсага ҳеч ким ҳеч нарса демади-ю, бироқ унинг гаплари қолганларга ҳаммомнинг иссиқхонасидан чиққан одамнинг устига совуқ сув сепгандек таъсир қилди: йўловчилар норози оҳангда унга қараб қўйишди. Ушбу воқеа таъсирида эса миямда бир фикр чарх ура бошлади: "Халқ яшаса — удумлар яшар!" Болалигим, бойчечак айтганларимиз ёдимга тушди... Бошқаларнинг кўз ўнгидаям хотиралар уйғонди шекилли, барча жим, автобус эса бир маромда кетиб борарди...\nИшхонага келдим. Хаёлимда яна ўша воқеа... Қўл телефонимда суратга олмабманда, интернетга жойлардим, дедим. Кўпчиллик кўрарди, ҳатто хорижликлар ҳам... Бу кимгадир ёқар, кимгадир ёқмас, аммо глобаллашув гупуриб турган замонда халқ билан бирга унинг оғзаки ижоди, урф-одат ва анъаналари ёнма-ён яшаётганлиги кўнгилга таскин ва сурур бахш этади. Борди-ю, шу болаларга миллий либос кийдирилиб, маданият ташкилотларининг ҳомийлиги ва бошчилигида расман "Бойчечак тадбири" ташкил этилса-чи, уни шаҳримизга ташриф буюрган сайёҳлар ҳам кўришса яхши бўлармиди, деб ҳам ўйладим. Сиз нима дейсиз?!\n15.03.2018 425 № 20 Маданият


"Tesla" жосусликда гумон қилинди\n21.06.2022 20:35 0 1509\nХитой ҳукумати фуқаролари ва хорижликларга Бэйдайхэ курортига "Tesla" автомобилларида боришни тақиқлади. Компания электромобиллари мазкур ҳудудда умуман қолмаслиги, хатто тўхташ жойларидан ҳам қўним топмаслиги шарт.\nХитойлик раҳбарлар Илон Маскнинг компаниясидан автомобиль камералари орқали маълумот олиш мумкинлигини ўйлаб хавфсирамоқдалар. Бу "Tesla" жосуслик фаолиятида гумон қилинган илк ҳолат эмас. Олдин ҳам Хитойнинг ҳарбий шаҳарчаларида ушбу электромобилларда ҳаракатланиш ман этилган эди.\nАммо, "Tesla"ни очиқдан очиқ айблашга ҳеч қандай асос йўқ. Айнан мана шу компания ХХРда ўз заводини қурган ягона хорижий автоконцерн ҳисобланади.\nTesla Хитой жосус\nКомпаниялар Кеча, 13:37\nКомпаниялар 28/06, 09:32\n"Tesla" офиси масофавий меҳнатдан қайтган ходимларни сиғдиролмай қолди\nКомпаниялар 27/06, 16:37\nTesla’дан қандай айб топишди?\nIT олами 469


Тошкентда «Каптива» ва «Кобальт» тўқнашди\nТошкент шаҳрининг Юнусобод туманида 1 октябрь куни «Амир Темур – Алишер Навоий» кўчалари кесишган чорраҳада «Кобальт» ва «Каптива» автотранспортлари иштирокида ЙТҲ юз берди.\nСергелида йўловчи автобус ЙТҲга учради (фото)\nБугун, 28 август куни Тошкентнинг Янги Сергели кўчаси, машина бозори олдида «Mercedes-Benz» русумли йўловчи автобуси ЙТҲга учради.\nТошкент вилоятининг Оҳангарон шаҳрида 31 июль куни жиддий йўл-транспорт ҳодисаси рўй берди.\nАвтобус ва юк машинасининг тўқнашиши 18 кишининг ҳаётига зомин бўлди\nХитой пойтахти Пекин шаҳри жанубидаги Хунан вилоятида автобус билан юк машинаси тўқнашиб кетиши оқибатида 18 киши ҳалок бўлган, 14 киши яраланган.\nТошкентда даҳшатли ЙТҲ. «Спарк» тиклаб бўлмас даражада пачоқланиб кетди (видео)\nКатта тезликда ҳаракатланган «Спарк» русумли енгил машина автомобилларни ювиш шохобчасидан чиқаётган «Каптива»га келиб урилган.


Олимлар уйқуга тўймаслик яна қандай оқибатларга олиб келишини аниқлашди - Zamin.uz\n22:00 / 17.09.2020\nҲаддан ташқари кам ухлайдиган одамлар кундалик воқеалардан завқ олиш имкониятидан маҳрум бўлишади. Британия Колумбияси университети психологлари 33 ёшдан 48 ёшгача бўлган икки мингдан зиёд кўнгиллида сўровнома ўтказгач, шундай хулоса келишган, дея хабар берди «Health Psychology».\nИштирокчилардан ҳар куни қанча ухлаши, кейинги куни ўзини қандай ҳис қилиши, аниқроғи, бирорта воқеа уларда қандай ҳис-туйғуларни уйғотгани сўралди.\nТунги уйқу етти соатдан кам давом этганда кейинги куни иштирокчи аввал қувонч бағишлаган воқеа-ҳодисалардан камроқ завқ олиши ойдинлашди. Бироқ одам тўйиб ухлаган заҳоти ўша воқеалардан яна хурсанд бўла бошлаган.\n«Одамлар бирорта ижобий туйғуни ҳис қилганда, масалан, қучоқлаганда ёки вақтини табиат қўйнида ўтказганда одатда ўзларини бахтиёр ҳис қилишади. Бироқ одатдагидан камроқ ухлаган одамларга ҳатто ёқимли воқеалар ҳам завқ бағишламай қўяди», — деди психология кафедраси доценти Нэнси Син.\nОлимларнинг таъкидлашича, уйқунинг давомийлиги билан жиззакилик ва тушкунлик каби салбий кечинмалар ўртасида боғлиқликни топа олишмаган. “Замин” янгиликларини “Одноклассники”да кузатиб боринг\nКўп чой ичишнинг соғлиққа қандай зарари бор?\n1-09-2020, 20:10, Ҳаёт тарзи


Владимир Сальков: "Рахимич, Каряка ва Вязьминкин Ўзбекистон терма жамоасида ўйнаши мумкин эди" / CHAMPIONAT.asia\nВладимир Сальков: "Рахимич, Каряка ва Вязьминкин Ўзбекистон терма жамоасида ўйнаши мумкин эди"\n01 апр 2016 11:28\nТеги : Владимир СальковЎзбекистон МТЖВладимир МаминовОлег Пашинин\n2001 йил Ўзбекистон терма жамоасини бошқарган россиялик мураббий Владимир Сальков "Спорт Экспресс" газетасига ўз хотиралари билан ўртоқлашди.\n- "Локомотив"дан Владимир Маминов ва Олег Пашининни Ўзбекистон терма жамоасига жалб қилгандим. Клуб мураббийи Юрий Сёмин менга ҳеч қандай қаршиликларсиз уларни қўйиб юборганди. Ўзбекистонда уларни ажойиб тарзда кутиб олишганди. Биринчи баҳсда Хитой Тайпеи 7:0 ҳисобида таслим қилинганди. Маминов акробатик тарзда қойилмақом гол урганди. Шундан сўнг у мухлислар ёқимтойига айланиб олганди. Маминов, Пашинин ва Пояков нафақат профессионал, балки ажойиб инсонлар. Улар клубда асосий эмасдилар. Бироқ терма жамоада етакчига айланишгач клубдаги ишлари ҳам юришиб кетди.\n- Ўша пайтда Босния термасида ўйнашга улгурмаган Элвир Рахимичга Ўзбекистон терма жамоасида ўйнаш бўйича таклиф билан чиққандим. Бироқ ЦСКАда асосий футболчига айланишни истаётганини шу боис таклифни рад қилганди. Андрей Каряка билан уч марта бу масалада суҳбатлашгандим. Бироқ у Украина терма жамоасидан таклиф кутаётганди. Владимир Казаков, Дмитрий Вязьминкин ва Виталий Сафронов билан келишиб олгандим. Россия терма жамоасига уларни чақиришмасди. Ўзбекистонга уларнинг фойдаси теккан бўларди. Бироқ клуб мураббийларни уларни қўйиб юборишни исташмаганди. Ўшанда Россия чемпионати тақвими ва Осиёдаги саралаш тақвими бир бирига мос келмагани бизга панд берганди. Якунда Ўзбекистон ЖЧ-2002га чиқа олмаган ва мен истеъфога чиққандим, - дейди Сальков.\nШерзод Каримов, Алланиязов и Бубанья перешли в "Сурхон" 0\nЗащитник сборной Узбекистана не захотел в иранский "Фулад" 0\nВ "Сурхоне" появился нападающий "Пахтакора" и еще один новый легионер 0\nГаззаев возглавил призера КПЛ-2018 0\nОлег Зотеев: «Окончательное решение приму после Кубка Азии» 0\nОлег Кононов — главный тренер «Спартака» 0\nВладимир Габулов завершил карьеру футболиста и станет министром 0


Толиблар афғонларни ишларига қайтишга чақирди – Газета.uz\nLotinchada 17 август 2021, 14:17 Жаҳон\n«Толибон» умумий амнистия эълон қилди, шу жумладан ҳукумат амалдорлари учун ҳам, дея хабар бермоқда РИА Новости Agence France-Presse`га таяниб.\n«Сиз кундалик ҳаётингизга тўлиқ ишонч билан қайтишингиз мумкин», — дея агентлик ҳаракат вакилларининг баёнотидан иқтибос келтиради.\nБундан ташқари, TOLOnews телеканали аёл телебошловчи ва мухбирлар иштирокидаги кўрсатувларни намойиш этишда давом этмоқда. Бошловчи Беҳешта Арганд телеканал эфирида «Толибон» медиа гуруҳи аъзоси Мавлави Абдулхак Хемад билан Кобулдаги вазият ва шаҳардаги уйларни тинтув қилиш ҳақида интервью ўтказди.\n«Ҳасиба Атакпал, бизнинг жасур журналистимиз Кобулдан жонли репортажни олиб бормоқда», — деб телеканал директори ўринбосари Абдул Фарид Аҳмад Twitter`да ёзиб, тегишли фотосуратни ижтимоий тармоққа жойлаштирди.\nЭслатиб ўтамиз, кеча 16 август куни Толибон" Афғонистонда «уруш якунланганини» эълон қилган эди. Янги ҳукуматнинг тури ва шакли тез орада маълум қилинади.\nҲудди шу куни Кобул аэропортида юзлаб одамлар Афғонистондан учадиган сўнгги самолётларга тирмашиб чиқишаётгани акс этган видеолар тарқалган эди. Улардан баъзилари самолётларнинг бортига, баъзилари эса тезликни ошираётган самолёт тагига қўллари билан илинмоқчи бўлганлар. Ҳозирда аэропортдаги ҳолатлардан сўнг бир неча киши ҳалок бўлгани маълум.\nЮзлаб одамлар Афғонистондан сўнгги самолётларга чиқишга уринишди. Бир неча киши вафот этди (видео) 16 август 2021, 16:02\n«Толибон» мамлакатда «уруш якунланганини» эълон қилди 16 август 2021, 12:13


by Jahongir akaPosted on October 22, 2020 February 11, 2021\nПандемиянинг фермер ва томорқачиларга таъсири қандай бўлди?\nЎзбекистон фермер, деҳқон хўжаликлари ва томорқа ер эгалари кенгашида 2020 йилнинг ўтган даврида амалга оширган ишлари ҳамда келгусидаги режаларга бағишланган видеоконференция бўлиб ўтди.\nҚайд этиш керакки, кўп тармоқли фермер хўжаликларини ривожлантириш дастурига кўра, жорий йилда 10 мингдан ортиқ яъни 84 фоиз фермер хўжаликларида қўшимча фаолият турлари йўлга қўйилди. Бунинг учун 1653 миллиард сўм жалб этилган бўлса, фермер хўжаликлари ўз маблағлари ҳисобидан 1220 миллиард сўм маблағ сарфлади.\nМасалан, сув тежовчи технологияларни жорий этиш мақсадида 890 та фермер хўжалиги ва кластерларда 41757 гектар майдонда томчилатиб суғориш технологияси жорий этилди. Бунинг учун давлат ҳисобидан 12,6 минг гектар пахта майдонларига 97,9 миллиард сўм субсидия ажратилди.\nПандемия бўлишига қарамай қишлоқ хўжалиги соҳасида тиним бўлгани йўқ. Хусусан, жорий йил баҳорида 4,5 миллиондан зиёд аҳоли томорқаларида 306,1 минг гектар эртаки экинлар экилди.\nТўқсонбости ва эртаки экинлардан бўшаган 228,7 минг гектар майдонга эса такрорий (ўртаки) экинлар экилди.\nҲозирда эса тўқсонбости усулда сабзавотлар экиш давом этмоқда. Мисол учун, жорий йилда 162,3 минг гектар, шундан октябрь-декабрь ойларида 105,2 минг гектар ерга тўқсонбости усулида экспортбоп сабзавот экинлари экилади. Август-сентябрда экилган пиёз, саримсоқпиёз ҳамда кузги тўқсонбости экинлардан 2 440 минг тонна маҳсулот етиштириш кутилмоқда.\nШунингдек, жорий йилнинг ўтган даврида «Томорқа хизмати»ларининг моддий-техник базасини янада ривожлантириш мақсадида кенгаш ҳузуридаги жамғармадан 50,7 миллиард сўм ажратилган. Бу эса аҳолига кўрсатилаётган хизматлар сифатини анчагина оширди.\nЖумладан, аҳоли томорқаларига 234 тонна уруғликлар, 7,8 млн. дона сабзавот ва мевали дарахт кўчатлари етказиб берилди, 9,5 минг хонадоннинг 142 гектар томорқасига ихчам иссиқхоналар қуриб берилди.\nКамбағалликни қисқартириш мақсадида 375 та қишлоқ хўжалиги кооперативлари ташкил этилди. Ғалладан бўшаган майдонларга такрорий экинлар экилди ҳамда қишлоқ хўжалигида фойдаланилмаётган 7,6 минг гектар майдонга экинлар экилиши таъминланиб, 20 мингга яқин иш ўрни яратилди. Натижада 350 минг тонна қўшимча маҳсулот етиштирилиши кутилмоқда. Ушбу мақсадлар учун кенгаш ҳузуридаги жамғармадан 31,4 млрд сўм ажратилди.\nБундан ташқари, Республика кенгаши судларга киритган 3122 та даво ариза қаноатлантирилиб 172 234 млн. сўмини ундириш бўйича суд қарорлари қабул қилинди. Қарздор ташкилотларга 6760 та талабномалар киритилган, шундан 4042 таси қаноатлантирилган.\nФермер хўжаликларида қўшимча фаолият турлари йўлга қўйилиши натижасида 33,6 минг нафар аҳоли бандлиги таъминланди.\n7,1 минг гектар интенсив боғ, 3,4 минг гектар токзорлар ва 380 га майдонларда иссиқхоналар барпо этилди.\nШунингдек, қишлоқларда кичик сиғимли совутгичи мавжуд 820 та дала дўкон ташкил этилди, 11 та «Томорқа хизмати» кластер тизимига ўтказилди.\nАлбатта, мўл ҳосил олишнинг муҳим омилларидан бири сувнинг етарли бўлиши. Шу боис жорий йилнинг ўтган даврида Республика бўйича 363 та, шундан 14 та катта ҳажмли, 349 та кичик ҳажмли артезиан қудуқлари қазишга эътибор қаратилди.\nНатижада 1525 та аҳоли хонадонларига сув чиқарилди. 149,2 гектар томорқа ер майдони сув билан таъминланди.\nРаёсат йиғилишида Қорақалпоғистон Республикаси ва барча вилоятлар кенгашлари раисларининг ушбу қарор ижросини таъминлаш бўйича ахборотлари тингланди. Уларга зарур топшириқ ва кўрсатмалар берилди.\nЙиғилишда қайд этилганидек, Саримсоқпиёз ва тўқсонбости усулида сабзавот маҳсулотларини етиштирувчилар ва экспорт қилувчилар уюшмасини саримсоқпиёз етиштириш лойиҳасини амалга ошириш учун 7 миллиард сўмни Ўзбекистон фермер, деҳқон хўжаликлари ва томорқа ер эгаларини қўллаб-қувватлаш жамғармаси, Боғдорчилик ва иссиқхона хўжалигини ривожлантириш жамғармасидан Марказий банк қайта молиялаштириш ставкасининг 50 фоизи миқдорида 1 йиллик муддатга кафиллик асосида тенг улушларда ссуда сифатида ажратиш чоралари кўрилади.\nPublished by Jahongir aka\nView all posts by Jahongir aka\nPrev Жойларда “Ҳорманг, пахтакорлар” шиори остида тадбирлар ташкил этилмоқда\nNext Мамлакатимизда сув тежовчи технологияларни жорий этиш тизими такомиллаштирилмоқда


Ливия қирғоқларида 500 нафар зиёд муҳожир қутқариб қолинди\n00:01 / 11.10.2015\nИспания фуқаролик гвардияси ва Италия соҳил соқчилари Ливия қирғоқларида 523 нафар муҳожирни қутқариб қолди. "Тритон" (Triton) деб номланган қутқарув операциясида Испания фуқаролик гвардиясига қарашли Rio Segura ва Италиянинг Nave Corsi кемалари қатнашди. Rio Segura Триполидан 25 денгиз мили узоқликда бортида 325 нафар муҳожир бўлган қайиқни топган, деб маълум қилади Испания фуқаролик гвардияси.\nИталия кемас Nave Corsi эса денгизда 198 нафар қочоқни аниқлаган ва испан кемасидан ёрдам сўраган. Натижада 523 нафар муҳожир қирғоқларга олиб чиқилган ва уларга ёрдам кўрсатилган. Улар орасида Нигерия, Гамбия, Сенегал, Ливия, Гвинея-Бисау, Экваториал Гвинея ва Кот-д'Ивуар фуқаролари бор.


Автоблогернинг апелляция шикояти қаноатлантирилмади - 6 Октября 2021 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная / Bosh sahifa » 2021 » Октябрь » 6 » Автоблогернинг апелляция шикояти қаноатлантирилмади\nАввалроқ, автоблогер Бобур Ғаниев ва унинг ҳуқуқбузар шерикларига жиноят ишлари бўйича Учтепа туман суди ҳукм ўқигани ҳақида хабар бергандик.\nШундан сўнг, блогернинг адвокати Ф. Толибов томонидан суд қарорига нисбатан апелляция шикояти келтирилган.\nМаълум қилинишича, бугун, 6 октябрь куни Тошкент шаҳар суди жиноят ишлари бўйича судлов ҳайъати апелляция инстанцияси Б. Ғаниевга нисбатан жиноят ишлари бўйича Учтепа туман судининг қарорини ўзгаришсиз қолдирди.\n"Б. Ғаниевнинг адвокати Ф. Толибов томонидан келтирилган апелляция шикояти қаноатлантирмасдан қолдирилди”, - дейилади хабарда.\nКатегория: YANGILIKLAR / ЯНГИЛИКЛАР / HABARLAR / AXBOROT | Просмотров: 78 | Добавил: | Рейтинг: 0.0/0


Литвадаги мактабларда ҳарбий тайёргарлик дарслари пайдо бўлади\n19:20 / 01.09.2017\nЛитва умумтаълим мактабларида янги ўқув йили одатдагидан 10 кунга кўпроққа чўзилади, ҳарбий тайёргарлик дарслари пайдо бўлади.\n"Таълим тизимини тарбиявий иш ва прогрессив жамиятни ташкил қилиш сифати йўлида катта ўзгаришлар кутмоқда", - дея таъкидлаб ўтди мамлакат президенти Даля Грибаускайте. У мактаб ўқувчиларига нафақат билимларни эгаллаш, балки ўзларига дўстлар топишни ҳам тилаган. "Мактаб давридаги дўстлар бутун умр сизларга ҳамроҳлик қилади", - деди у.\nМактаб йилидаги энг асосий ўзгаришлардан бири шуки, у одатдагидан 10 кун кўпроққа чўзилади. Таълим ва илм-фан вазири Юргита Петраускененинг бу ғояси ҳукумат томонидан қўллаб-қувватланди. "Ҳар иккинчи кун – назорат иши, ҳар куни камида уч соат – уй вазифаларини бажариш учун... Бундай юкламани ўқув йилини узайтириш билан камайтириш лозим", - дея таъкидлаб ўтди у.\nВазирнинг сўзларига кўра, Литвада биринчи синф ўқувчилари учун 32 ва бошқа синфлар учун 34 ҳафталик бўлган ўқув йилининг давомийлиги Европадаги энг қисқаларидан биридир. Таътиллар эса – энг узунларидан бири. Мактаб дастурларида ўқув йилининг узайтирилиши ҳисобга олинмаган, айтилишича, улар тенг ҳажмда бўлиб юборилади. Юқори синф ўқувчилари учун жорий йилдан бошланғич ҳарбий тайёргарлик дарслари киритилмоқда. "Гап ватанпарварлик руҳида тарбиялаш, Литва хавфсизлигига таҳдидларни аниқлаш, ватанни ҳимоя қилиш мавзулари билан таниши, фуқаролик мудофааси ҳақида кетмоқда", - деди бош вазир Саулюс Сквернялис. Дарслар дастури мудофаа вазирлиги иштирокида ишлаб чиқилди.\nмактаб Литва ҳарбий тайёргарлик\nЎқув бинолари чиройлигина эмас, қулай бўлиши керак! — Ўқитувчидан таклифлар\nАҚШда ўқитувчи мактабда отишма содир этди


Имтиёз хуш ёқади, мажбурият-чи?! - Huquq.uz\nИмтиёз хуш ёқади, мажбурият-чи?!\n18:00 - 12.11.2021\nСолиқлар ҳар қандай давлатнинг таянчидир. Дунёдаги айрим давлатларда солиқ сиёсати билан боғлиқ ажабтовур қонунлар борки, ёқа ушлайсиз.\nЖумладан, британияликлар 27 йилдан бери шляпа учун солиқ тўлашади. Уйида ит боққан японларнинг даромадидан маълум қисми ҳам солиққа тортилади. Юртимиз солиқ сиёсатида эса фуқароларга имкон қадар қулай муҳит яратиш, солиқ юкини камайтириш борасида катта ўзгаришлар қилинмоқда. Шундай бўлса-да, солиқ тўлаш бурчимиз эканини унутаётганлар, даромадини давлатдан яшириб, бойимоқчи бўлаётганлар учраб турибди.\nГулистонлик Адҳам Нурматов солиқ тўлашни унутмади, балки бош тортди. Ёши ўттиздан ошган, олий маълумотли, катта фирмаларни бошқаришга ақли етган кишининг солиқ тўлашга келганда адашиши ишонарли ҳолат эмас.\nАниқланишича, Адҳам Нурматов «Special trade group» масъулияти чекланган жамияти ҳамда «Sirdaryo unversal partner», «New story bek», «Foot trade 707» хусусий корхоналарини ташкил этиб, уларга раҳбарлик қилади. Президент ва ҳукумат қарорларида назарда тутилган имтиёзлардан фойдаланса-да, мажбуриятини бажаришга келганда ўзини билмасликка олади. Нафси ўпқонга айланиб, 10 млрд. 17 млн. сўмдан зиёд қўшилган қиймат солиғини ҳисоботларда камайтириб кўрсатади. Шу йўл билан жуда кўп миқдордаги солиқни тўлашдан бўйин товлайди.\nТадбиркор бойиса, халқ бойийди. Аммо А.Нурматов халқни бойитишни ўйламади ҳам. Янгидан «Stroymaterial-777» МЧЖни ташкил этди. Ундаги текширувда 15 986 504 500 сўмлик товар сотилгани аниқланиб, жами 752 909 200 сўмлик қўшилган қиймат солиғи ҳисоботда камайтириб кўрсатилгани ойдинлашди. Мазкур жамиятда кирим ҳужжати бўлмаган 443 млн. 147 минг сўмлик товарлар ҳам сотилган. Натижада савдо ва хизмат кўрсатиш қоидалари кўп марта бузилган.\n«Тадбиркор» қонун посбонларини чалғитолмади, унинг қилмишларига чек қўйилди. Суд ҳукмига кўра А.Нурматов тўрт йилга озодликдан маҳрум қилинди.


Судан мухолифати иш ташлашни тўхтатди | Azon.uz - Ахборот-таҳлилий портал\nСудан мухолифати иш ташлашни тўхтатди\n11:30 12.06.2019 231\nСуданда фуқароларнинг мухолифат ҳаракатига бошчилик қилаётган Судан профессионаллар уюшмаси иш ташлашни тўхтатади ва ҳарбий кенгаш билан музокараларни қайтадан бошлайди. Бу ҳақда уюшманинг Твиттердаги саҳифасида маълум қилинди.\nМузокаралар тўғридан-тўғри эмас, балки эфиопиялик воситачи ёрдамида олиб борилади. Томонлар муваққат ҳукуматнинг энг асосий органига айланиши мумкин бўлган суверен кенгаш тузилишини муҳокама этиши кутилмоқда. Аввалига мухолифат ҳарбийларнинг ҳукуматдан кетишини истаётган эди.\nМаълумки, жорий йилнинг апрелида Суданни 30 йил бошқарган президент Умар Башир узоқ давом этган норозилик намойишларидан кейин ағдарилгач, ҳукумат ҳарбийларнинг қўлига ўтди. Май ойи ўрталарида мамлакатни уч йил давомида ҳарбийлар ва мухолифат вакилларидан иборат кенгаш бошқаришига келишиб олинди.\nБироқ томонлар бу кенгашни айнан ким бошқариши масаласида муроса қилолмади. Ҳарбийларнинг норозилик акцияси иштирокчиларини тарқатишга уриниши оқибатида эса ўнлаб киши ҳалок бўлди.\nСудан иш ишсизлик


Манас тақдирини парламент ҳал қилади\n07 май 2021, Тошкент вақти: 04:04\nҚирғизистон ҳукумати АҚШнинг мамлакатдаги ҳарбий базасини ёпиш тўғрисидаги ҳужжат лойиҳасини парламентга тақдим этди.\nҚирғиз расмийларига кўра, парламент келаси ҳафта ичида мазкур ҳужжат лойҳасини овозга қўяди.\nМамлакат президенти Қурманбек Бакиев Москвага қилган сафари чоғида ўз ҳукумати Бишкекдаги АҚШ ҳарбий базасини ёпиш тўғрисида қарор қабул қилганини билдирган эди.\nАйни пайтда ҳукумат матбуот вакили АҚШ ҳарбийларига Манас базасини ёпиш учун олти ой муҳлат берилишини маълум қилди.\nМанас аэропортида жойлашган АҚШ базаси Афғонистонда терроризмга қарши кураш олиб бораётган халқаро кучлар учун ўта муҳим стратегик объект ҳисобланади.\nАйни пайтда Пентагон расмийлари ҳарбий база тақдири борасида Қирғизистон ҳукумати билан музокараларни давом эттиришга умид билдирмоқдалар.


“Ҳаж”га бориш учун фуқаро доимий яшаш жойидаги маҳалла йиғинига ариза ҳамда паспорти нусхасини тақдим этади.\n“Ҳаж”га боришга номзодлар навбатга қўйилишидан аввал ҳар ойнинг 5 санасидан кеч бўлмаган муддатда суҳбатдан ўтказилади ва сараланади. Бу ҳақда Адлия вазирлигининг “Ҳуқуқий ахборот” Телеграм-канали хабар берди.\nНомзодларга қуйидаги талаблар қўйилади:\n- моддий ва жисмоний жиҳатдан Ҳажга қодир бўлиши;\n- Ҳаж амалларини тўғри ва тўла-тўкис адо этиши учун етарли диний билимга эга бўлиши;\n- олдин Ҳажга бормаган бўлиши;\n- вояга етган бўлиши;\n- маънавияти, маърифати ва одоб-ахлоқи билан маҳаллада обрў-эътиборга эга бўлиши;\n- оиласидаги муҳитнинг соғломлиги ва фарзандларининг ижобий тавсифланиши, маҳалладаги муҳитни яхшилашда ибрат бўла олиши;\n- йўлдан адашганларнинг ижтимоий мослашувига ёрдам бериши;\n- маҳалладаги хайрия тадбирларида иштирок этиши.\n45 ёшгача бўлган аёлларнинг Ҳажга фақат маҳрамлари (эри, отаси, ўғли, акаси, укаси ва ҳ.к.) билан бирга боришига йўл қўйилади.\nНомзодлар рўйхати тегишли ҳудуддаги масжид ва фуқароларнинг ўзини ўзи бошқариш органлари биноларида эълон қилинади.\nРўйхат бўйича навбати келган фуқаролар Ҳажга жўнашдан камида бир ой олдин ёзма шаклда почта орқали хабардор қилинади.\nМинг афсуски, интернет воситаларида имомларга, уламоларга нисбатан ноўрин танқидларга тез-тез гувоҳ бўлиб қоляпмиз. Бу каби ҳолатлар ҳар бир соф табиатли инсонни ташвишга солади. Чунки бу ишлардан кўзланган мақсад имомларга нисбатан халқнинг ишончини йўқотиш ҳамда омма ичида тарафкашлик ва беқарорликни келтириб чиқаришдир. Одамлар орасида эса уларга ишонадиган, гап-сўзларини жон қулоғи билан тинглайдиган, умуман текшириб кўрмасдан қўллаб-қувватлайдиганларнинг борлиги янада ачинарли ҳолатдир.\nАслида бу каби кишилар саодат асри – Расулуллоҳ соллаллоҳу алайҳи васалламнинг замонасида ҳам бўлган. Аллоҳ таоло Қуръони каримда шундай хабар берган:\n“Агар улар сизларга қўшилиб (жангга) чиққанларида ҳам, сизларга фақат бузғунчиликни зиёда қилиб, ораларингизга (раҳна) солиб, сизларни фитнага дучор қилган бўлур эдилар. Сизларнинг ичингизда эса, уларга қулоқ соладиган (ишонувчи)лар бор. Аллоҳ золимларни билувчидир. (Улар) олдин ҳам фитна қўзғатмоқчи бўлган ва улар ёқтирмаган ҳолларида то ҳақ (ғалаба) келиб, Аллоҳнинг амри (дини) ғолиб бўлгунича ҳам ишларингизни (макр-ҳийла, иғво билан) остин-устун қилган эдилар”. (Тавба сураси, 47-48 оятлар).\nГарчи бу оят Мадина мунофиқлари ҳақида нозил бўлган бўлса-да, лекин бугунги кундаги ҳолатимиз учун ҳам ибрат бўла олади. Чунки Ватанимизда босқичма-босқич – тадрижий давом этиб келаётган ислоҳотлар илдизига бу каби фитналар болта уриши шубҳасиздир. Шунинг учун биз бунчалар содда бўлмаслигимиз, ҳар бир ишда унинг оқибатига, қандай якун топиши мумкинлигига эътибор беришимиз керак.\nАйниқса, интернет орқали тарқатилаётган хабарлар қанчалик рост эканини текшириб кўрмай унга ишонишга, бошқаларга ҳам улашишга шошилмайлик. Чунки интернет орқали эълон қилинган айрим хабарларнинг кўп ҳам вақт ўтмай аксинча бўлиб чиқаётгани ҳеч кимга сир эмас. Оғзига кучи етмай ёлғон хабарларни тарқатаётганлар халқни чалғитиш мақсадида ўзларини ватанпарвар, диндор, ва тақводор қилиб кўрсатишади. Лекин улар бу борада динига амал қилишни бир четга суриб қўйиб, ўзларига етиб келган ҳар қандай хабарни уялмай-нетмай тарқатишмоқда. Ҳолбуки, Расулуллоҳ соллаллоҳу алайҳи васаллам бундай марҳамат қилганлар:\nАбу Ҳурайра розияллоҳу анҳудан ривоят қилинади: Набий соллаллоҳу алайҳи васаллам: “Эшитган нарсасини гапиравериши кишининг ёлғончилигига кифоя қилади”, дедилар. Муслим ривояти.\nАбу Ҳурайра розияллоҳу анҳудан ривоят қилинади: Набий соллаллоҳу алайҳи васаллам: “Эшитган нарсасини гапиравериши кишининг гуноҳкор бўлишига кифоя қилади”, дедилар. Абу Довуд ривояти.\nИнсон ҳар хил хабарларни эшитади. Уларнинг ичида рости ҳам бўлади, ёлғони ҳам бўлади. Агар текшириб кўрмай, эшитганининг ҳаммасини гапираверса, ёлғон гапларни ҳам гапириб қўйиши эҳтимолдан холи эмасдир.\nИнтернетга ин қуриб олиб тинмай имомларни муҳокама қилаётганларга келсак, аслида бу ишлари улар жуда ҳам хатарлидир. Чунки илм эгаларини ноўрин ёмон кўриш ва танқид қилиш кишининг имонига салбий таъсир кўрсатади. Хулоса номли фатво китобида шундай дейилган: “Ким бирор олимни бирорта аниқ сабабсиз ёмон кўрса, унга куфр етиш хавфи бор”. Чунки олим кишини диний ёки дунёвий сабабсиз ёмон кўриш шариат илмини ёмон кўриш ҳисобланади. Демак, бу каби ишларнинг имонга салбий таъсир кўрсатиб қўйиши хавф бордир.\nТўғри, биз “барча имомлар мутлақо хато қилмайди” деган даъводан йироқмиз. Чунки улар пайғамбар эмас, улар ҳам сиз ва биз каби хато қилувчи оддий инсонлар. Сиз ҳам гуноҳ ва хатодан холи бўлмаганингиз каби улар ҳам хатодан холи эмаслар. Лекин динимиз нуқтаи назарига кўра хато қилган инсоннинг хатоси афкори оммага олиб чиқиб муҳокама қилинмайди. Аксинча, ўзига алоҳида насиҳат қилинади. Чунки инсонларнинг олдида қилинган насиҳатда таҳқирлаш эҳтимоли кўпроқ бўлиб, пинҳона қилинган насиҳатда бундай ҳунук ҳолатнинг эҳтимоли йўқ. Хусусан, халқ учун пешво бўлган шахсларга нисбатан бу масалада янада эҳтиёткор бўлиш тавсия қилинади. Имом Шофеий раҳматуллоҳи алайҳ айтган экан: “Кимки ёру-дўстига пинҳона насиҳат қилса, у дўстини зийнатлабди, кимки дўстига ошкора одамлар орасида насиҳат қилса, уни ҳақоратлабди”.\nАллоҳ таоло барчамизга имон гавҳаримизни асрашни муваффақ қилсин!\nТошкент шаҳар “Аҳмаджон қори” жоме масжиди имом-хатиби\nАввалроқ, Малайзиянинг Перлис штати муфтийси Мохд Асри Бин Зайнул Абидин бошчилигидаги диний уламолардан иборат делегация шу кунларда Юртимизда меҳмон бўлиб турибдилар ҳамда Ўзбекистоннинг диққатга сазовор жойларини зиёрат қилаётгани ҳақида хабар берган эдик.\nУлар Ўзбекистон мусулмонлари идорасига қарашли Кўкалдош ўрта махсус ислом билим юрти, Минор жоме масжиди, Чорсу деҳқон бозори ва бошқа кўплаб манзилларга саёҳат уюштирдилар.\nМалайзиялик меҳмонлар Самарқанд шаҳрини зиёрат қилдилар. Даставвал меҳмонлар Имом Бухорий мажмуасига ташриф буюрдилар. Уларни Самарқанд вилояти Бош имом-хатиби Зайниддин домла Эшонқулов кутиб олиб, ташрифи билан қутлади ҳамда мажмуани зиёрат қилдирди. Зиёрат давомида меҳмонларга муҳаддис олим Имом Бухрий ҳаёти, у кишининг фаолияти ҳақида батафсил маълумот берилди.\nШундан кейин меҳмонлар Самарқанд шаҳридаги бошқа диққатга сазовор жойларни зиёрат қилдилар. Регистон майдони, Шоҳи Зинда, Гўри Амир, Ҳазрати Ҳизр мажумалари шулар жумласидандир.\nМеҳмонлар саёҳат учун миннатдорлик билдириб, ушбу қадамжоларга ташриф ҳақида мамнуният билан сўзладилар. Самарқанд шаҳридаги қадамжолар меҳмонларда катта таассурот қолдирди. Миллий меъморчилигимиз, қадим обидаларимиз, таомларимиз хориж делегациясининг алоҳида эътиборини қозонди.\nМеҳмонлар Самарқанд бўйлаб зиёратини якунлаб Бухоро шаҳрига жўнаб кетди.\nПорталимизни кузатишда давом этинг.\nБирлашган Миллатлар Ташкилоти жорий йилнинг сентябрь ойида Роҳинжа мусулмонларининг Бангладеш ҳудудига кўчиб ўтиши оқибатида йирик экологик муаммр юза келгани ҳақида маърузани эълон қилди. Бунга кўра, этник гуруҳнинг миллионлаб вакилларининг Бангладеш марказидаги Кокс-бозор шаҳри яқинига келиб жойлашиши оқибатида атроф-муҳитга улкан зарар етгани айтилмоқда.\nҲисоботда уларнинг кўчиши етти йўналишда зарар келтираётгани айтилган. Булар:\n- қочоқлар ҳаёт кечириши ва уй қуриши учун ойига ўртача 6800 тонна ёғоч керак. Шу сабаб 4300 акр майдондаги маҳаллий ўрмонлар кесиб ташланган. Бу эса Бангладеш ўрмонларининг йўқолиб кетишига олиб келиши мумкин;\n- Қочоқлар лагерида ўрнатилган найли қувурлар грунт сувлари ифлосланишига сабаб бўлган. Бу эса кўчкиларга сабаб бўлиши мумкинлиги айтилмоқда.


"Меҳр-саховат" кўкрак нишони соҳибларини табриклаймиз!\n"Меҳр-саховат" кўкрак нишони соҳибларини..\nЖаҳон миқёсида кенг тарқалиб, глобал муаммога айланган коронавирус пандемияси даврида, шунингдек, турли табиий офатлар, фавқулодда ҳолатлар туфайли эл-юртимиз бошига тушган синовли кунларда мавжуд хавф-хатарларга қарши курашда, уларнинг оқибатларини бартараф этишда мардлик ва жасорат намунасини кўрсатган, миллий қадрият ва анъаналаримизни муносиб давом эттириб, меҳр-оқибат, саховат, ҳиммат ва олижаноблик фазилатларини улуғлаб келаётган, аҳолининг ижтимоий ҳимояга муҳтож қатламларини ҳар томонлама қўллаб-қувватлаш ва уларга беминнат кўмак бериш борасидаги ишларни умумхалқ ҳаракати даражасига кўтаришга катта ҳисса қўшган, жамиятимизда тинчлик-осойишталик, бирлик ва ҳамжиҳатлик муҳитини мустаҳкамлашда фаол иштирок этиб, беғараз ҳомийлик ёрдами ҳамда эзгу ишлари билан кўпчиликка алоҳида ўрнак бўлаётган бир гуруҳ юртдошларимиз Президентимизнинг 2020 йил 26 августдаги ПФ-6046-сонли «Меҳр-саховат» кўкрак нишони билан мукофотлаш тўғрисида» ги фармонига кўра «Меҳр-саховат» кўкрак нишони билан тақдирландилар.\nАна шундай юксак мукофотга Миллий гвардия тизимида хизмат қилиб келаётган 420 нафар ҳарбий хизматчи ва ходимлар сазовор бўлди. Ушбу мукофот соҳибларини қутлаш мақсадида республикамиз бўйлаб тантанали тадбирлар ташкил этилмоқда. Хусусан, жорий йилнинг 12 сентябрь куни Тошкент вилояти Ёшлар маркази биносида Миллий гвардия ҳудудий бўлинмаларида хизмат қилаётган ходимларнинг 25 нафарига ушбу мукофот тантанали равишда топширилди. Мазкур тадбирда Тошкент вилояти ҳокимлиги ва Миллий гвардия қўмондонлиги иштирок этди.\nТадбирда сўзга чиққанлар машаққатли ва шарафли касб эгаларига халқимиз осойишталиги, фаровон турмуши ва соғлиғини асраш йўлида бор куч ғайратларини сафарбар этиб, ҳалқимизга ва Президентимизга садоқат билан хизмат қилишларига ишонч билдиришди.\nЎзбекистон Республикаси Миллий гвардияси қўмондонлиги ва шахсий таркиби номидан «Меҳр-саховат» кўкрак нишони билан тақдирланган барча сафдошларимизни самимий муборакбод этиб, келгуси хизматларида муваффақиятлар тилаймиз.


ШАҲРИСАБЗЛИКЛАР САХОВАТ КЎМАГИДАН МАМНУН БЎЛИШАЯПТИ — Shahrisabzt.UZ\nShahrisabz tumani 27.07.2020 Mahalliy\nШуни ҳаммамиз чуқур англаб турибмизки, бутун дунё халқлари қаторида ўзбекистонликлар ҳам коронавирус пандемиясидан жиддий азият чекишмоқда. Мамлакатимизда карантин жорий эътилиши муносабати билан ишлаб чиқариш, савдо, хизмат кўрсатиш соҳаларида айрим чекловлар белгиланди. Бу эса фуқароларимизни, айниқса, кам таъминланган оилаларнинг ижтимоий-иқтисодий ҳаётига салбий таъсирини кўрсатмасдан қолмаяпти.\nМана шундай муҳим бир масалани эътибордан четда қолдирмаган Президентимиз пандемия даврида мамлакатимизда кам таъминланган, ижтимоий ҳимояга муҳтож оилаларга моддий ва озиқ-овқат шаклида ёрдам кўрсатиш масалаларига устуворлик бермоқдалар. Ҳозирда барча туманларда бу хайрли ишлар “Саховат ва кўмак” марказлари орқали тизимли равишда амалга оширилмоқда.\nЯқинда, Шаҳрисабз туман “Саховат ва кўмак” маркази томонидан туманимиздаги 483 та оилага 6 турдаги, яъни, шакар, гуруч, ёғ, ун, гўшт ва макарон каби озиқ-овқат маҳсулотларидан иборат хайрия ёрдамлари кўрсатилди.\n— Бу озиқ-овқатлар махсус идишларга қадоқланган ва карантин талабларига амал қилинган ҳолда туман санитария-эпидемиологик осойишталик маркази ходимлари, маҳалла фуқаролар йиғинлари фаоллари иштирокида манзилли равишда ўз эгаларига етказиб берилди, — дейди туман ҳокимининг ёшлар сиёсати, ижтимоий ривожлантириш ва маънавий-маърифий ишлар бўйича ўринбосари Бекзод Назаров. – Қайси бир оилага бормайлик, хонадон эгалари давлатимизнинг мана шундай ғамхўрлигидан бениҳоя мамнун эканликларини изҳор қилишди.\nДинимизда “Муҳтожга хайру саховат қилсанг, Аллоҳ таоло уни сенга мингта яхшилик билан қайтаради” деган ҳикмат бор. Мана шундай бир оғир шароитда тадбиркорларимиз, фермерларимиз, ўзига тўқ сармоядорларимиз хайрия ишларига ҳиссаларини қўшса, билингки, бунинг, савобидан уларнинг етти пушти баҳра топади. Шунинг учун барча фуқароларимизни туман “Саховат ва кўмак” маркази орқали хайрия тадбирларида фаол иштирок этишга чақирамиз.\nХайр-саховатга ажратадиган маблағингизги Шаҳрисабз туман “Саховат ва кўмак” марказининг “Халқбанки” Шаҳрисабз филиалидаги МФО: 00690, ИНН: 202.131.724, 2021.2000.4003.8573.8004 ҳисоб рақамига, хориждаги саховатпеша инсонлар эса валюта кўринишдаги маблағларини ушбу банкдаги 2021.2840.7003.8573.8002 ҳисоб рақамига ўтказишлари мумкин.\nЎзингизни қизиқтирган саволлар бўлса (+99875) 521-01-18 рақамига мурожаат этинг.\nШаҳрисабз туман ҳокимлиги ахборот хизмати раҳбари\n“Эзгулик сари” хайрия акцияси доирасидаги тадбир\n“Китоб-маънавият кўзгуси” мавзусида тадбир бўлиб ўтди.


Соғлиқни сақлаш вазирлиги тизимининг ташкилий тузилмаси тасдиқланди\nПрезидент Шавкат Мирзиёев 2 октябрь куни «Соғлиқни сақлаш соҳасида давлат бошқаруви тизимини янада такомиллаштириш чора-тадбирлари тўғрисида»ги қарорни имзолади.\nҚарорда айтилишича, Соғлиқни сақлаш вазирлигининг марказий аппарати тузилмасига соғлиқни сақлаш вазирининг:\n· тиббий ёрдамни ташкиллаштиришга;\n· ихтисослашган тиббий хизмат ва янги технологияларни жорий этишга;\n· оналик ва болаликни муҳофаза қилиш ҳамда репродуктив саломатликни таъминлашга;\n· стратегик ва рақамли тиббиётни ривожлантиришга;\n· молия, инвестиция ва моддий таъминотга масъул ўринбосар лавозимлари киритилганлиги маълумот учун қабул қилинди.\nҲужжат билан, Соғлиқни сақлаш вазирлиги тизимининг ташкилий тузилмаси, марказий аппаратининг тузилмаси, Қорақалпоғистон Республикаси Соғлиқни сақлаш вазирлиги тузилмаси, вилоятлар соғлиқни сақлаш бошқармалари намунавий тузилмалари ва Тошкент шаҳар соғлиқни сақлаш бош бошқармаси тузилмаси тасдиқланди.\nДавлат бюджети ҳисобидан молиялаштириладиган Соғлиқни сақлаш вазирлиги марказий аппарати бошқарув ходимларининг чекланган сони 139 нафар, соғлиқни сақлаш ҳудудий бошқарув органлари ходимларининг чекланган сони — 423 нафар этиб белгиланди.\nСоғлиқни сақлаш вазирига Соғлиқни сақлаш вазирлиги марказий аппарати ва унинг ҳудудий органлари тузилмасига ходимларнинг белгиланган умумий чекланган сони доирасида ўзгартиришлар киритиш ҳуқуқи берилди.\n1 июлдан нодавлат тиббиёт ташкилотларига қатор фаолият турлари билан шуғулланишга рухсат берилади


22:23 / 14.08.2020\nБеларусда корхоналар ва заводларда ҳам митинглар тўлқини бошланди. Ишчилар намойишчиларга куч ишлатилишига қарши чиқишмоқда. Сўнгги икки кун ичида республикадаги кўплаб заводлар, шу жумладан «Гродно Азот», «Нафтан», «БелАЗ», Минск автозаводи ва бошқа корхоналар ишчилари намойишчиларга қўшилди.\nКорхоналар оёққа турган\nҚаторасига иккинчи кун намойишларда ишчилар ҳам иштирок этмоқда. БелАз ва МАЗ ишчилари ортидан 10дан ортиқ заводлар ходимлари митингларга қўшилди. Жума куни Беларусь металлургия заводи, Минск электротехника заводи, Новополоцкдаги «Нафтан» (йирик нефть-кимё мажмуаси) ва «Гродно азот»да намойишлар бошланганди.\nМинск трактор заводининг минглаб ишчилари шаҳар маркази бўйлаб юриб ўтишди. Улар президентнинг истеъфосини ва сайловлар қайта ўтказилишини сўрашмоқда.\nНамойишчилар Мустақиллик проспекти бўйлаб юриб ўтишган. Уларга йўл давомида бошқалар ҳам қўшилган. Хусусан, «Беларусь калий» ходимлари ва Минск метрополитени ишчилари. Метрополитен ишчилари «Кейинги бекат - Янги президент» деган шиор билан акцияга чиқишган. Улар ҳалол сайлов ўтказиш ва тинч аҳолига зўравонлик қилишни тўхтатишни талаб қилишмоқда.\nҲуқуқ-тартибот органлари ҳозирча уларга қаршилик кўрсатмаган. Йўллардан ўтаётган машиналар сигнал чалиб, уларни қўллаб-қувватлашган.\nМинск трактор заводи Фото: Наталия Федосенко/ТАСС\n«Гродно Азот» корхонаси Фото: Леонид Щеглов/ТАСС\nМинск автомобиль заводи Фото: EPA/Vostock-photo\nЛукашенко жума куни Беларусдаги намойишларда бурилиш рўй берганидан кейин илк марта баёнот билан чиқди - бунгача Ички ишлар вазири Юрий Караев намойишларни тарқатиш вақтида жабрланганлардан узр сўраган, президент администрацияси раҳбари Наталья Кочанова Лукашенко «меҳнат жамоаларининг фикрини эшитиши»ни ва қўлга олинганлар билан шуғулланишга топшириқ берганини айтди.\n«Аввало, шуни айтмоқчиманки, мен соппа-соғман ва бизнинг баъзи «ақллиларимиз» «президент мамлакатни тарк этди ва хорижда» каби миш-миш тарқатганларидек хорижда эмасман», деди у қурилиш соҳасига бағишланган йиғилишда.\nЛукашенко унинг рақиблари ишлаб чиқариш соҳаси ходимларини чалғитишга уринаётгани ҳақида гапирди ва ишчиларни иш ташлашларда қатнашмаслик ҳақида огоҳлантирди. Агар ишлаб чиқариш тўхтаса, бу Беларусь билан рақобат қилаётган давлатларга қўл келиши мумкинлигини айтди.\n«Агар тўхтасак, ҳеч қачон ўз маҳсулотларимизни жаҳонга олиб чиқа олмаймиз. Ҳеч қачон. Улар бизни ботқоққа итаришади. Агар сиз бугун 10та трактор ишлаб чиқармасангиз, уни бозорга олиб чиқмасангиз, немислар ва америкаликлар ўз техникаларини Россияга олиб келади», деган у.\nУ бу одамларга намойишга чиқиш учун пул тўланаётганига шама қилган.\n«Менга ҳисобот беришларича, МАЗ заводида 20 киши ўз фикрини айтишга қарор қилган ва ишни ташлаб, кетишган. Завод хўжайини шундай деган: яхши, кетаверинглар йигитлар. Менда одам етарли, бу маошлар қоладиган одамларга. Улар эса ортга қайтишган ва ишлашда давом этишган», деган у.\nТАСС агентлигининг қайд этишича, Беларусь бош вазири Роман Головченко заводга келгач, журналистлар кўз ўнгида намойишчилар билан мулоқот қилишдан бош тортгач, ишчилар марш бошлашган.\nТихановская мэрларни тинч намойишларга чақирди\nПрезидентликка номзод Тихановская Литвадан туриб яна бир видеомурожаат қилди ва Беларусь шаҳарлари мэрларини дам олиш кунларида тинч намойишларга бошчилик қилишга чақирди.\n«Биз Беларусь шаҳарлари кўчаларидаги зўравонликни тўхтатишимиз керак. Мен ҳукуматни буни бас қилишга ва мулоқотга чақираман. Мен барча шаҳарларнинг мэрларидан 15-16 август кунларида ҳар бир шаҳарда тинч намойишларга раҳбарлик қилишга чақираман», - деган Тихановская YouTubeга жойлаштирилган видеороликда.\nУнинг сўзларига кўра, 9 август кунги президентлик сайловларида уни сайловчиларнинг 60-70 фоизи қўллаб-қувватлаган.\nМСК жума куни сайловнинг якуний натижаларини эълон қилди, унга кўра Тихановская 10,12 фоиз, Лукашенко эса 80,10 фоиз овоз олгани маълум қилинган. Марказий сайлов комиссияси Лукашенкони ғолиб деб эълон қилди ва президентликка номзодларнинг сайлов натижаларини тан олмаслик ҳақидаги барча шикоятлари рад қилинди.\n«Биз, ўзгаришлар тарафдорлари кўпчиликмиз - бу ҳужжат билан тасдиқланган - протоколлар нусхалари бор. Унга кўра мени сайловда қўллаб-қувватлаганлар 60 фоиздан 70 фоизгача», - деган Тихановская ва ўзи учун овоз берганларнинг имзолари йиғилишини маълум қилди.\n«Беларуслар энди ҳеч қачон аввалги ҳукумат билан яшашни исташмайди. Унинг [Лукашенко] ғалабасига ишонишмаяпти», - дея қўшимча қилган у.\nҲукумат уйи олдида «дўстона учрашув»\nНамойишчилар Мустақиллик майдонидаги ҳукумат биноси қаршисида йиғилишди. ОМОН намойишчилар қаршисида қалқонларини пастга туширди. Намойишчилар уларнинг олдига югуриб бориб, қучоқлашди ва улар билан бирга суратларга тушишди.\nНамойишчилар «Армия халқ билан!», «Милиция халқ билан!» дея ҳайқира бошлади.\nБино ҳовлисига ўтириб олган намойишчилар сайловлар қайтадан ўтказилмаса, иш ташлашлар ва намойишлар давом этишини айтишмоқда. Ҳуқуқ-тартибот органлари ходимлари намойиш тинч ўтган тақдирда ҳеч кимга тегинмасликка ваъда беришмоқда.\nЛукашенко Хавфсизлик кенгаши йиғилишини чақирди\nАлександр Лукашенко Хавфсизлик кенгаши аъзолари билан учрашувда мамлакат аҳолисини кўчаларга норозилик акциялари уюштириш учун чиқмасликка чақирди. У мамлакатга хориждан кучлар кириб келаётгани ҳақида гапирди.\nМинскдаги умумий вазиятни президент қуйидагича сўзлар билан ифодалади: «Мен вазият ҳаддан ташқари кескинлашган демайман, аммо муаммолар етарли, ҳал қилиниши зарур бўлган масалалар етарли».\nЛукашенконинг сўзларига кўра, содир бўлаётган воқеалар «хориждаги одамлар» томонидан бошқарилмоқда. «Биринчи қаторларда жиноий ўтмишга эга бўлганлар кетмоқда», — дея қўшимча қилган у.\nШунингдек, Лукашенко намойишчиларга зўравонлик қилинаётгани бўйича фикр билдирган. «Вазирдан ва бошқалардан сўрайман: биз барибир славянлармиз, одам йиқилиб ётган бўлса, уни калтаклаш керак эмас. Тўхтай олиш керак», — деган у.


Тошкент шаҳар ҳокимлиги муҳтожларга ажратилган пул қандай тақсимланганига изоҳ берди | Azon.uz - Ахборот-таҳлилий портал\n663 20:30 01.08.2020\nИжтимоий тармоқларда карантин муносабати билан эҳтиёжманд оилаларга ажратилган пул ўз эгаларига етиб бормагани ҳақида турли баҳс-мунозаралар кузатилмоқда.\nТошкент шаҳар ҳокимлиги матбуот котиби Фурқат Маҳмудхзўжаев пойтахтда пул қандай тарқатилгани юзасидан изоҳ берди.\n«Ўзбекистон Республикаси Вазирлар Маҳкамасининг 2020 йил 29 июль куни чиқарган фармойишига асосан ҳудудларни комплекс ижтимоий-иқтисодий ривожлантириш бўйича секторлар раҳбарларига икки кун муддатда мазкур фармойишнинг иловасига мувофиқ ажратилган маблағлар ҳисобидан "Ўзбекистон саховат ва кўмак" фонди орқали ҳудуддаги ижтимоий ҳимояга муҳтож оилаларга моддий ёрдам тарқатилиши таъминлаш вазифаси юклатилган эди.\nУшбу вазифага асосан Тошкент шаҳрига 25 миллиард сўм маблағ ажратилган. Ушбу 25 миллиард сўм маблағлар 30-31 июль кунлари моддий ёрдам ва кўмакка муҳтож оилаларнинг рўйхатларига киритилган оилаларга тарқатиб берилди.\nХалқ тили билан айтилганда, ''Темир дафтар'' га киритилган, ҳозир маҳаллаларда ҳар бир сектор раҳбари назоратига олган маҳаллаларда мана шундай моддий ёрдам ва кўмакка муҳтож оилаларнинг рўйхатлари киритилган.\nАфсуски тарғибот-ташвиқот ишлари етарли даражада ўтказилмагани, ОАВ бу масалани кенг ёритмаганлиги сабабли, баъзи фуқароларимиз орасида ушбу моддий ёрдам, ўзини қийналиб қолган деб ҳисоблаган барча одамларга тарқатилади деган хаёлга келган.\nЎзи моддий ёрдамга муҳтож оилаларнинг рўйхатлари ўша темир дафтарлар шаффофлигини таъминлаш учун ''Саховат аргас'' тизими шаклланган. Мана шу тизимга киритилган маҳалла ва маҳалла муҳтож оилаларга мана шу кўмак пуллари тарқатилган.\nБошқа масалалар бўйича туман ҳокимликлари ва сектор раҳбарлари бўйича фуқаролар қабуллари ўтказилган. Кимга берилади? Кимнинг муҳтожлиги қандай эканлигини аниқлаш тўғрисида амалий ишлар олиб борилмоқда. Аммо Тошкент шаҳрида фақат «темир дафтар»ларга киритилган 20841 та оилагагина ёрдам кўрсатилади дегани эмас. Бу рўйхат вазиятга қараб, ўзгариб туради. Шунинг учун ҳам туман ҳокимларига сектор раҳбарларига топшириқ берилганки, ушбу рўйхатлар доимий равишда янгиланиб борилсин.\nАйниқса ҳозир карантин чекловлари кучайган бир пайтда кўпчилик ишсиз қолди, кўпчиликнинг захирасида маблағи қолмади. Балки бу саховат ва кўмак фонди орқали ёрдам бўладиган бўлса, шу темир дафтарларга киритиладиган бўлса, уларга ҳам бу ёрдамлар амалга оширилади», - дейди Маҳмудхўжаев ўзининг аудио мурожаатида.\nТошкент шаҳар ҳокимияти муҳтож оила Махсус таҳлил Моддий ёрдам\nТошкент шаҳар ҳокимлиги миш-мишларга ишонмасликка чақирди\n1375 08:30 23.03.2020\nЖаҳонгир Ортиқхўжаев Kun.uz сайти ходимларига таҳдид қилган\n2094 19:25 17.11.2019\n4027 16:54 17.11.2019\nЙўл ёпилади: ҳокимият узр сўрайди\n889 15:30 23.09.2019\nЖаҳонгир Ортиқхўжаев Сеулдаги форумда иштирок этмоқда\n569 14:35 23.09.2019


Илон Маск Twitter’га шарт қўйди – euroasia.me\nИлон Маск Twitter’га шарт қўйди\nЧоп этилган сана 13.05.2022, 20:47 муаллиф Mastura Qo'ziboyeva\nДунёнинг энг бой одами – Илон Маскнинг Twitter’ атрофидаги можароси давом этмоқда. Аввалига унинг таклифи вақтинчалик тўхтатиб турилиши маълум қилинди, кейин эса ҳали ҳам келишувга содиқлиги таъкидланди ва ижтимоий медиа гигантини саросимага солди.\nҚайд этилишича, миллиардер биринчи навбатда ижтимоий тармоқдаги сохта аккаунтлар улуши ҳақида кўпроқ маълумотга эга бўлгунга қадар 44 миллиард долларлик келишув кутилаётгани ҳақида твит эълон қилган эди, бу эса Twitter’ акцияларини бозор олдидан савдоларда 25 фоизга пасайишига олиб келди. Бир неча соат ўтгач, у яна бир твит жўнатиб, келишувга ҳали ҳам содиқ эканлигини айтди. Twitter’ акциялари йўқотишларнинг бир қисмини қоплади, аммо тахминан 10 фоизга тушди.\nМаскнинг сўзларига кўра, у Twitter’дан ижтимоий медиа платформасидаги сохта аккаунтлар унинг фойдаланувчиларининг 5 фоиздан камроғини ташкил этаётгани ҳақидаги сўнгги даъво бўйича тафсилотларни кутмоқда. Бироқ, Twitter’ ўзининг сўнгги тахминига нисбатан муҳим ҳукм қўллагани ва ҳақиқий рақам бундан ҳам юқори бўлиши мумкинлигини айтди.\nСохта аккаунтларга қарши кураш Маскнинг Twitter’ни ислоҳ қилиш ташаббусининг асоси бўлди. Ўтган ой компанияни сотиб олиш бўйича келишувини эълон қилган баёнотида у спам-ботларни мағлуб этиш, барча одамларни аутентификация қилиш ва унинг алгоритмларини очиқ манба қилишни хоҳлаётганини айтди. Маск, шунингдек, у платформани сўз эркинлиги таянчига айлантиришни ва контентни модерация қилишдан ҳимоя қилишни хоҳлашини айтган.\nҲозирда Twitter’да ботларга рухсат берилган, аммо компания сиёсатига кўра бундай аккаунтлар улар автоматлаштирилганини кўрсатиши керак. Платформа ҳатто “яхши” ботлар учун ёрлиқни ишга туширди, масалан, “@tinycarebot”, ўз-ўзини парвариш қилиш ҳақида эслатмаларни твитлайдиган аккаунт. Бироқ, спам-ботларга рухсат берилмайди ва компания уларга қарши кураш олиб боради.\nСўнгги кунларда Маскнинг Twitter’ни сотиб олишдан воз кечишига шубҳалар кучайди ва тадбиркор микро-блоглар сайти учун таклиф нархини пасайтириш ҳақида ўйлаши мумкин.\nТаклиф этилаётган сотиб олиш ҳар бир томон учун 1 миллиард доллар ажралиш тўловини ўз ичига олади, агар Маск келишувни тугатса ёки сотиб олиш учун маблағни ваъда қилинганидек етказиб бермаса, уни тўлаши керак бўлади.\nТаҳлилчилар технология акцияларининг давом этаётган пасайиши, Twitter’нинг биринчи чоракдаги заиф натижалари, жумладан, бир неча йиллик фойдаланувчилар рақамларини қайта кўрсатиш ва келишув амалга ошмаса, Маск ўзининг 9 фоиз улушини сотиши эҳтимолини таъкидлашди.\nPrevious article Юрген Клопп: “Миллатлар лигаси – Жаҳон футболидаги энг кулгили ғоялардан бири”\nNext article Фарғонада нималар бўлмоқда?!


Денгиз трепанги – ёшартирувчи қобилиятига эга. Ажабланарлиси Трепанг денгизларнинг тубида яшайди. Трепанглар сайёрамизда 450 миллион йил олдин пайдо бўлган ва ноёб регенератив қобилият туфайли турлар курашида омон қолишга муваффақ бўлишган. Олимлар палеозой давридан бери трепангларни шикастланиш ёки бирон бир аъзо ва тўқималарни йўқотиш натижасида шикастланган тузилмаларни тўлиқ тиклашга қодирлигини аниқладилар. Трепанглар денгиз йиртқичлари дунёсида тана […]\nДенгиз трепанги – ёшартирувчи қобилиятига эга.\nАжабланарлиси Трепанг денгизларнинг тубида яшайди. Трепанглар сайёрамизда 450 миллион йил олдин пайдо бўлган ва ноёб регенератив қобилият туфайли турлар курашида омон қолишга муваффақ бўлишган. Олимлар палеозой давридан бери трепангларни шикастланиш ёки бирон бир аъзо ва тўқималарни йўқотиш натижасида шикастланган тузилмаларни тўлиқ тиклашга қодирлигини аниқладилар.\nТрепанглар денгиз йиртқичлари дунёсида тана деворини ўзгартириш қобилиятлари туфайли омон қолишга муваффақ бўлишди, улар ўзларини йиртқичлардан ҳимоя қилиш учун қаттиқ бўлиши мумкин ёки юмшоқ жойларга яшириниш қийин. Замонамиз олимлари шуни аниқлашдики трепанглар ҳатта ўз оёқларини, игналарни тиклайди, теридаги яраларини даволайди, улар ҳатто ички органларни тиклай олади. Хитойлик олимларнинг фикрига кўра, агар улар икки ёки уч қисмга бўлинган бўлса ҳам, кичик бир бўлакдан тўлиқ тикланиши мумкин.\nТрепангларнинг турли хил жонзотлари орасида жуда қимматбаҳо тижорат зоти – трепанг мавжуд. Трепангларни ҳеч иккиланмасдан истеъмол қилиш мумкин. Трепанг қадимги анъанавий шарқ табобатида озиқ-овқат маҳсулоти ва дори сифатида қадрланган.Трепанглар мутлоқ безарар мавжудотлардир, улар Узоқ Шарқ денгизларида тубида, қирғоқ яқинида яшайдилар, сув ўтлари ва тог ъжинслари орасида яширинадилар.\nТрепанги – қимматбаҳо озиқ-овқат маҳсулоти\nДенгиз трепанги бир қанча йиллардан бери таом сифатида ишлатилинади. Унинг майин, нафис гўшти витамин ва минералларга бой. Трепанглар хом, тууланган ва қуритилган ҳолда истеъмол қилинади. Трепанг гўшти аллақачон Приморский ва Хабаровск ўлкаларида яшовчи халқларнинг таомланиш рационига киритилган. Шундай қилиб, Удеж халқи (“ўрмон одамлари“, ўзларини Уде, Удеэ деб аташади) анъанавий равишда денгиз қалқонлари ва денгиз қирғоқларида сайр қилишган. Удежнинг асосий озиқ-овқати ҳар доим гўшт ва балиқ эди. Уде халқининг замонавий рациони нон, қандолат маҳсулотлари, дон маҳсулотлари, сабзавот ва мевалар билан тўлдирилганига қарамай, трепанги ва вафа (қизил балиқдан олинган икра) Удежнинг энг севимли таомлари бўлиб қолмоқда. Удеж халқи кўплаб идишларни трепангдан пиширади, улар қовурилади, қайнатилади, тузланади ва қуритилади.\nТрепанг гўштида 4-10% протеин, тахминан 0,7% ёг ʼ, калория миқдори – 34,6 Ккал мавжуд. Трпанг гўштида инсон танаси учун зарур бўлган 50 дан ортиқ элементлар топилган.\nТрепанг гўшти балиққа қараганда мис ва темир аралашмаларидан, денгизнинг бошқа аҳолисининг гўштидан юз баравар кўпроқ ёдни ўз ичига олади.\nТрепанги – шарқ табобатининг қадимий шифобахш воситаси\nУзоқ Шарқ трепанги (Апостичопус жапониcус), хитойлар ўзининг доривор хусусиятлари учун денгиз женьшени “ҳа-шен“ деб аташади. Ушбу ҳайвон Японияда жуда машҳур. Шарқ халқлари орасида тез-тез истеъмол қилинади Жанубий Сахалин ва Владивостокда яшайдиган Трепанг – бу ердаги мутлақо стерил ҳужайраларга эга бўлган ягона ҳайвон, яъни уларда вирус ёки бактерия йўқ. Япония денгизидаги ҳолотуриянинг энг кенг тарқалган турлари Узоқ Шарқдаги трепанг ҳисобланади.\nЗамонавий трепанг, узоқ аждодлари сингари, танааининг ҳар учдан биридан ўзини тиклашга қодир, бу ажойиб жонзот овқат ёки кислородни истеъмол қилмасдан барча ички аъзоларни тиклайди.\nТрепангларнинг шифобахш хусусиятлари:\nБиринчи марта трепангнинг доривор хусусиятлари ХVI асрда Хитойнинг У За Зу китобида тасвирланган. Трепанглар азалдан озиқ-овқат ва дори-дармон сифатида ишлатилган. Трепангни доривор мақсадлар учун қиммат бўлган муҳим макро ва микроэлементлари мавжуд. Ноёб моддалар тананинг инфекцияларга чидамлилигини оширади, интоксикациянинг олдини олишга ёрдам беради, қон босимини нормаллантиради, юрак-қон томир тизими ишини яхшилайди, қандли диабетда қондаги қанд миқдорини пасайтиради, ошқозон-ичак тракти тизимининг фаолиятини нормаллаштиради, шунингдек герпес вирусига қарши хусусиятларга эга. Терапевтик мақсадларда трепанг шунингдек иммунитет тизимини фаоллаштириш учун, мушак-скелет тизимининг касалликлари, простата аденомаси, периодонтал касалликлар ва ЛОР тизими касалликларида қўлланилади.\nТрпангларни қандай тайёрлаш мумкин\nГўштни трепанг билан қайта ишлаш ҳар хил, уларни пишириш, қовуриш, қовуриш ва тузлаш мумкин. Трепанг бульони шўрвалар, стейк, тузламаларни тайёрлаш учун ишлатилади. Трепанг гўшти шўрваларга консерваланган балиқ таъмига ўхшаш лаззат беради. Пиширилган, қовурилган, тузланган ва ҳатто шўрваларнинг деярли барчаси олдиндан пиширилган трепанглардан тайёрланади. Доривор мақсадлар учун трепангларни ўчириш яхшидир, бундай тайёрлаш усули билан фойдали моддалар булонга ўтади ва у шифобахш хусусиятларга эга бўлади.\nДастлаб трепанг музқаймоқини музлатгичнинг юқори токчасида эритиб юбориш керак, кейин у янги каби тайёрланади, у кесилади ва яхшилаб ювилади. Қуритишда ишлатилган кўмир кукунини ювиш учун сув аниқ бўлмагунча қуритилган трепанг гўштини ювинг. Трепангларни ювгандан сўнг, улар 24 соат давомида совуқ сувда намланади, сувни уч-тўрт марта ўзгартиради.\nПишириш учун трепанг тузланган қайноқ сувга ташланади. Тахминан уч дақиқа пиширгандан сўнг, трепанг таркибида жуда кўп миқдордаги ёд мавжудлиги сабабли шўрва қора рангга айланади, шундан кейин уни тўкиб ташлаш керак. Бу булон қорайишни тўхтатмагунча, бу бир неча марта такрорланади. Асосий нарса, гўштнинг таъмини ва тузилишини бузмаслик учун трепангни уч дақиқадан кўпроқ вақт давомида қайнатмаслик керак.\nТрепангнинг ажойиб хусусиятлари кўплаб парҳез қўшимчаларида, шу жумладан эркакларнинг потенциалини ошириш учун ишлатилади. Масалан, импотенциядан ҳалос қилувчи “ЭХТРА ПОWЭР“ комплекси трепангнинг энзиматик гидролизатини ўз ичига олади. Ушбу шаклда трепанг ва бошқа таркибий қисмларнинг барча фойдали моддалари иложи борича сўрилади.\nУзоқ Шарқ Ламинарияси Полисахаридлар (Алгинат, Ламинаран, Фукоидан – 21% гача) Омега-3 кўп тўйинмаган ёг ъкислоталари Маннитол (35% гача қаттиқ моддалар) Фруктоза (4% гача) Витамин комплекси (А, C, Д, Б1, Б2, Б3, Б6, Б12, Э, К, ПП) Алгин ...


Кузги ғалла уруғини экиш ва ундириб олиш бўйича тавсиялар - Ўзбекистон Республикаси Қишлоқ хўжалиги вазирлиги\nКузги ғалла уруғини экиш ва ундириб олиш бўйича тавсиялар\n5 Сентябр 2015 00:00\nБошоқли дон экинларининг экиш муддатларини тўғри белгилаш ниҳоятда зарур тадбирлардан бири бўлиб, келгуси йил ҳосили тақдирини белгилайди.\nКузги буғдой уруғини экиш ҳар бир минтақада, тупроқ-иқлим шароитидан келиб чиққан ҳолда мақбул муддатларда ўтказилиши, уруғни бир текис ундириб олиш, қишки тиним даврига кириш учун тайёргарлик ҳолатининг яхши ўтиши, меъёрида қишлаш ва юқори ҳосил беришини таъминлайди.\nҒалла экиш муддатидан ўта эрта экилганда куздаги иссиқ ҳаво ҳарорати ва тупроқдаги намликдан буғдой ўсиб, қалинлашиб кетиши натижасида майсалар димиқиши ва уни қишда, эрта баҳор олдидан бўладиган совуқ олиши мумкин. Шунингдек, ушбу майдонларга экилган буғдой ун шудринг, сариқ, қўнғир ва поя занги ҳамда бошқа касалликлар билан ҳам зарарланиши хавфи ортади.\nЎта кечки муддатда экилганда эса буғдой илдиз тизими яхши ривожланмайди. Бунда ўсимлик қишга тайёргарлик ҳолатини ўтмасдан қишки тиним даврига киради. Бундай ҳолда буғдой ниҳолларининг бир қисми совуқдан зарарланади, қолганлари эса қишдан кучсиз ва нозик ҳолда чиқиб, ташқи муҳитни ноқулай омилларига чидамсиз бўлади.\nҲаддан ташқари кеч экилганда эса уруғ умуман униб чиқмаслиги ҳам мумкин.\nДемак, экиш муддатини шундай танлаш керакки, кузги буғдой тўла тупланиш фазасида тиним даврига кирсин.\nКузги буғдойнинг қишки тиним даврига 3–4 тадан тупланган ҳолда кириши учун мамлакатимиз суғориладиган ер шароитида униб чиқишдан кузги ўсув даври тўхтагунча 45–55 кунни ташкил этади. Демак, кузги буғдойни тиним даврига ўртача суткалик ҳарорат 50 °С паст бўлгандан қишловга киришини ҳисобга олсак ҳар бир минтақа учун мақбул экиш муддатни белгилаш мумкин.\nКўп йиллик кузатувлар натижалари бўйича Қорақалпоғистон Республикаси ва Хоразм вилояти 20 октябрдан, Навоий, Бухоро вилоятларида 1 ноябрь, Фарғона водийси вилоятларида 5 ноябрь, Тошкент, Сирдарё, Жиззах, Самарқанд вилоятларида 6–8 ноябрдан, Қашқадарё, Сурхондарё вилоятларида 20 ноябрдан ўртача суткалик ҳарорат +50 °С дан паст бўлади. Суткалик ҳаво ҳарорати ўртача +50 °С га тушгунга қадар ғалла 3–4 тадан тупланган бўлиши лозим. Демак, экиш муддат шу вақтдан эртароқ, яъни 45–55 кун илгари белгилаш лозим. Шунда Қорақалпоғистон Республикаси ва Хоразм вилояти ғаллани 25 августдан, Навоий, Бухоро вилоятлари 1 сентябрдан, Фарғона водийсида жойлашган ва Тошкент, Сирдарё, Жиззах, Самарқанд вилоятлари 5 сентябрдан, Жанубий минтақада жойлашган Сурхондарё, Қашқадарё вилоятларида 15 сентябрдан экиш тавсия этилади.\nРеспубликамизнинг суғориладиган ерларида бошоқли дон экинларини минтақалар тупроқ-иқлим шароитларидан келиб чиқиб, навларни биологик хусусиятларини ҳисобга олган ҳолда экиш муддатларини белгилаш эвазига юқори ва сифатли дон ҳосили олишга эришиш мумкин.\nБунда навларни экиш биринчи навбатда кечпишар навлардан бошланади, жумладан, Андижон–1, Дурдона, Половчанка, Дружба навлари, кейинги навбатда ўртапишар Андижон–2, Крошка, Краснодарская-99, Таня, Гром, Москвич, Сила, Память, Восторг, Первица, Грация, Зимница, Селянка навлари, кечки муддатларда эса эртапишар навлар Чиллаки, Марс–1, Замин–1, Бобур, Андижон–4, Омад, Матонат, Муфтало, Звезда, Яксарт, Ёнбош, Ҳосилдор, Старшина, Кума, Есаул, Нота навларини экиш тавсия этилади.\nЭкиш меъёри. Кузги бошоқли дон экинларининг экиш меъёрини белгилашда минтақа тупроқ-иқлим шароити, нав хусусияти, уруғлик сифати, экиш усули, экишга тайёрланган майдоннинг сифати, бегона ўтлар билан ифлосланганлиги, ўтмишдош экин тури ва экиш муддати ҳисобга олинади.\nИшлаб чиқариш шароитида, экиш меъёрини барча навлар учун бир хил меъёрда белгиланади. Бу катта хато ҳисобланади. Ана шундай хатоликка йўл қўймаслик учун уруғ экиш меъёри гектарига млн дона унувчан уруғ ва 1000 дона дон вазни ҳисобида белгиланиши мақсадга мувофиқ.\nМамлакатимизнинг суғориладиган ер шароитида экиш учун тавсия этилган кузги буғдой навлари учун уруғ экиш меъёри гектарига 4,5–6 млн, лалми шароитларда эса бу кўрсаткич 2,5–4 млн дона унувчан уруғни ташкил этади.\nУруғликка қўйиладиган талаблар. Экиш учун белгиланган уруғлик «Давуруғназоратмарказ» томонидан берилган сертификат талаблари асосида белгиланади.\nУруғликни турли хил замбуруғ касалликларидан зарарсизлантириш, жумладан, чанг ва қаттиқ қоракуя, илдиз чириш ва бошқа касалликларга қарши 1 тонна уруғликка 2 фоизли Буғдойдор сус.к. 2,5–3 литр ҳисобида, 12,9 фоизли Виал ТТ с.сус.к. 0,25–0,3 литр билан ишлов бериш ижобий натижа беради.\nОчиқ майдонларга ғалла уруғини СЗУ-3.6, СЗТ-3.6, СН-16 русумли ва янги замонавий дон экиш сеялкаларида 3–5 см чуқурликда экишга эътибор қаратиш керак. Шунда уруғ бир хил чуқурликка тушади ҳамда текис униб чиқади.\nБунда фермер хўжаликлари раҳбарлари сеялканинг дискли сощникларига эътибор қаратишлари лозим. Сощниклар тўлиқ экишга яроқли бўлиши керак. Агар очиқ майдонларда ўғит сепиш мосламалари ёрдамида экиш ишлари бажарилса, уруғ бир текис тушмайди. Трактор излари атрофида ниҳол қалин, аксинча 3 метрдан кейин ниҳол сийрак бўлиб қолади. Энг салбий ҳолат жўяк олиш жараёнида 25–30 фоиз уруғ белгиланган чуқурликдан пастга ва 10–12 фоиз уруғ эса юзага чиқиб қолади. Чуқурликка тушиб кетган уруғлар униб чиқа олмайди. Юзага тушган уруғларни қушлар еб кетади. Натижада 1 гектарда ўртача ниҳоллар сони 20–25 фоизга кам бўлади.\nҒўза қатор ораларига уруғ экиш махсус мосламалар ёрдамида амалга оширилиши ва бу мосламаларнинг ишга яроқлилиги ҳамда уруғни бир текисда ташлашига эътибор қаратилиши керак.\nУруғ экиш мосламаларда ғалла уруғларини экиш, уларни бир текис тушишини таъминлаши билан бирга майда ишчи органлари воситасида тупроққа яхши аралашиши, саёзроқ, енгил эгат олишни ташкил этиш лозим.\nЭкиш пайтида кесакли майдонларда уруғ сепиш тавсия этилмайди. Худди шундай эгатлар тўлиқ бузилмаган, 15–18 см чуқурликда юмшатилмаган майдонларда ғалла экиш ўта салбий ҳолатларни келтириб чиқаради.\nБиринчидан, уруғ белгиланган чуқурликка тушмайди.\nИккинчидан, 20–30 фоиз уруғ ғўзапоя тагидаги юмшатилмай қолган ҳимоя зонаси устида қолиб кетади.\nУчинчидан, кесакли майдонларда 30–40 фоиз уруғлар тупроқ билан аралашмай, кесак устида қолади. Бундай ҳолатларнинг олди олинмаса, ниҳол белгиланган меъёрдагидан кам бўлади.\nЭкиш билан бирга гектарига 50 кг меъёрда азотли ўғитларни беришни ташкил этиш, ғалла ниҳолларининг яхши ўсиш, ривожланишини таъминлайди.\nСуғориладиган майдонларда уруғликни бир текис ундириб олиш учун уруғ суви бериш уруғ экилгандан кейинги кунидан бошланиши керак. Бунинг учун суғориш ўқариқларини олиш ва уларнинг узунлиги 50–60 метрдан ошмаслиги, суғориш гектарига 400–450 м3, яъни кичик меъёрида кўллатмай суғоришни амалга оширилиши ғалла майдонларини сифатли суғорилиши ҳамда сувдан унумли фойдаланишни таъминлайди.\nЭнг биринчи, яъни уруғ сувидан кейин тупроқ намлиги етарли бўлса 8–9 кунда сўнги уруғ бир текис униб чиқади. Мақбул муддатда экилган майдондаги уруғ бир текис ундириб олинганда ўсимликларнинг кузги ривожи, илдиз тизими яхши ривожланади, қишдан яхши чиқади ва кейинги ривожланиши, ҳосилдорлиги юқори бўлади. Ўртача 1 гектар майдонда 4,5–5 млн ёки 1 м2 да 450–500 дона ниҳол ҳосил қилинганда дала қониқарли, деб баҳоланади. Бунда очиқ майдонларга эртаги муддатларда 200–220, ўрта муддатларда 220–240, ғўза қатор ораларига экилганда эса 240–250 кг. дан уруғ экиш тавсия этилади.\nТўлиқ контур ҳосил қилиш учун даладаги барча ерлар – симёғочлар ости, ариқлар ва уватлар эгатлари, умуман ҳосил олиш имкони бўлган ҳар қарич ер эътибордан четда қолмаслиги лозим.\nМайса униб чиққандан кейин 20–22 кун ичида туплаш фазаси бошланади. Ниҳолларнинг қишловга туплаган ҳолда кириши уларнинг қишки совуқларга чидамлилигини ошириш билан бир қаторда юқори ҳосилдорлигини таъминлашда муҳим омил бўлиб хизмат қилади.\nКузги парваришдан асосий мақсад, ғалла экин майдонларида мақбул кўчат қалинлигини сақлаш, лозим бўлса, уруғ униб чиқмаган дала қисмларида қўшимча уруғ экиш йўли билан кўчат қалинлигини шакллантиришдир.\nҒўза қатор орасига кузги буғдой экилган майдонлардаги ғўзапояни ер музлаган вақтида буғдой илдизига зарар етказмасдан ўриб даладан олиб чиқиш ва бунда буғдой пайхонгарчилигига йўл қўймаслик лозим.\nЮқоридаги агротехник тадбирлар ўз муддатида, сифатли амалга оширилиши билан бошоқли дон экинларидан юқори ҳамда сифатли ҳосил олишга пухта замин яратилади.


16:09 08.02.2021 (Янгиланган 16:29 08.02.2021)\nАҚШ сайёрани санкциялар билан ўраб ташлади. У санкцияларга шундай қизиқиб кетдики, бу билан ўз валютасининг устуворлик мавқеига путур етказиши мумкин.\nТОШКЕНТ, 8 фев — Sputnik. Вашингтон санкцияларга шундай қизиқиб кетдики, ўз валютасининг устуворлик мавқеига путур етказишиши мумкин. Конгрессда бунга эътибор қаратишди. Дунё фаол равишда долларга тобеликни сусайтирмоқда. Ҳисоб-китобларнинг муқобил пул бирликларига ўтиши Америка иқтисодиётига салбий таъсир кўрсатади.\nАҚШ сайёрани санкциялар билан ўраб ташлади – ҳозир бошқа мамлакатларга қарши саккиз минг атрофида иқтисодий чекловлар амал қилмоқда, рўйхат эса мунтазам тўлдириб борилмоқда. Вашингтон ўз шартларини хоҳлаган киши бажартириш мумкин, зеро доллар – дунё иқтисодиётининг асосий валютаси.\nАмерика пул бирлигига транзакцияларнинг 70 фоиздан ортиғи тўғри келади. Доллар эркин сотилиб, конверсия қилинмоқда. Ҳукумат буни ҳеч қандай тартиб солмаяпти, боз устига Қўшма Штатлар иқтисодиёти аввалгидек дунёдаги барқарор, шаффоф ва энг йириги саналади.\nБу Оқ уйга жисмоний шахслар ва америка компанияларига Вашингтонга хуш келмаганлар билан тўғридан-тўғри бизнес юритишни тақиқлаш ва бозорнинг бошқа иштирокчиларига экстерриториал санкциялар билан таҳдид қилишига имкон беради.\nАммо бу узлуксиз давом этиши мумкин эмас. Дунёнинг долларга бўлган тобеликни сусайтириш учун барча зарурий воситалари бор, дея таъкидлади АҚШ Конгресси тадқиқот хизмати яқинда чоп қилган ҳужжатида.\nҲужжатда санкциялар АҚШнинг ўзи учун иқтисодий чиқим бўлиб қайтиши таъкидланган, чунки америкалик жисмоний шахслар ва компаниялар иштирок этиши мумкин бўлган тижорий битимни чеклайди. Қолаверса, таҳқирланган давлатлар томонидан жавоб билдирилиши истисно қилинмаган. Мисол тариқасида Россиянинг қишлоқ хўжаликлари маҳсулотларига қўйган тақиқи келтирилган.\nМуаллифларнинг ёзишича, америка валютаси кўп ўн йиллар давомида халқаро иқтисодий транзакцияларда кенг ишлатилади. Бу АҚШга фойдали. Бундан ташқари, Оқ уй ташқи сиёсий мақсадларига эришиш учун кўпинча долларга ишонади. Хусусан, Россия, Эрон ва Венесуэланинг молия бозорларига киришидаги қийинчилик учун.\nБу мамлакатларнинг муқобил валюта ҳисоб-китобларига ўтиши охир-оқибат Америка иқтисодиётига салбий таъсир кўрсатади ва доллар мавқеига путур етказади, дейилган ҳужжатда. Мундоқ олиб қараганда, бу аллақачон рўй бермоқда.\nСўнгги йилларда юань доллар мавқеини мунтазам заифлаштириб келмоқда. 2016 йилдан бошлаб Хитой пул бирлиги ХВЖнинг захира валютаси. Ривожланиб бораётган мамлакат илк бор бундай шарафга муяссар бўлди. Кейин Пекин Шанхай савдо биржасида нефть фючерсларига юанни йўлга қўйди – “Бир макон, бир йўл” кенг интеграцион лойиҳаси доирасида.\nШунга қарамасдан дунё транзакцияларида юаннинг ҳиссаси аввалгидек унча катта эмас. Экспансия учун тўсиқлар равшан – эркин конвертация йўқ, беқарорлик, ҳам давлат, ҳам хусусий қарзда молиявий тизимнинг шаффоф эмаслиги.\nБироқ рақамли юань пайдо бўлди. Аксарият иқтисодчилар давлат криптовалютаси доллар билан рақобат қилишга қодир деган фикрда, чунки эскираётган SWIFT ва CHIPS (айнан улар орқали америкаликлар халқаро транзакцияларни назорат қилишади) қараганда савдо-сотиқни тезкор ўтказишга имкон беради. Криптоюань “Бир макон, бир йўқ” лойиҳасида ҳам қўл келади. Рақамли валютадаги ўзаро ҳисоб-китоб Вашингтон санкцияларидан ҳимоялайди.\nДоллардан юз ўгириш\nРоссияга тўхталадиган бўлсак, 2019 йилда БРИКС мамлакатлари билан долларли транзакциялар 73 фоиздан 49 фоизгача қисқарди. Аввало евро (23 фоиз) туфайли. Рубль ҳиссаси ҳам ошди: 8 фоиздан 14 фоизгача. Устига устак Ҳиндистон билан – Москванинг БРИКСдаги Хитойдан кейинги иккичи ҳамкори – бу кўрсатгич 50 фоиздан ошиб кетди.\nХитой билан ҳисоб-китоблар миллий пул бирликларида – 25 фоиз, етти йил ичида ўн карра ошди. Бу маҳаллий иқтисодиётни доллардан воз кечиши ва санкцияларга бўлган барқарорликни ошириш стратегиясининг бир қисми.\nЖонга тегди: Европа Иттифоқи доллардан воз кечмоқда\nМосква ва Пекин аста-секин долларни икки томонлама савдодан чиқариб ташламоқда. 2014 йилда томонлар 150 миллиардлик (24,5 миллиард доллар) уч йиллик своп-битим имзолашди. 2015 йилда деярли барча савдо-сотиқ долларда бўлган. 2019 йилга келиб эса ярми, холос.\nЎхшаш вазият еврозона билан: 2019 йилда евро биринчи марта доллардан ўзиб кетди (44 фоиз, доллар эса 38). Бу умумий тенденция ва Американинг экстерриториал санкцияларига қаршилик кўрсатаётган Европа иттифоқининг хизмати.\n2019 йилда Франция, Германия ва Буюк Британия INSTEX тизимини яратишди. “Европа иқтисодий ўйинчилари ва Эрон ўртасида қонуний тижорий транзакцияларни соддалаштиришга” қаратилган махсус механизм. Кейинчалик унга Бельгия, Дания, Нидерландия, Норвегия, Финляндия ва Швеция қўшилди.\nАслини олганда, бу Европа мамлакатларига АҚШ молия тизимидан халос бўлиб, шу тариқа Вашингтоннинг жавоб реакциясини қўзғатмай, Теҳрон билан савдо қилишига имконият яратади.\nДолларга боғликликни камайтириш учун еврокомиссия дастлабки режани ҳозирлаган. Турли товарларни етказиб бериш шартномасига еврони илгари суриш ҳамда қайта кўриб чиқиш ва зарур вақтда асосий молиявий мўлжал билан боғлиқ нормаларни ўзгартириш. Бундан ташқари, тартибга солувчиларга Европа компанияларининг чет эл фирмалари томонидан ютиб юборилишини блоклаш ҳуқуқи берилади.\nОммабоплик бўйича иккинчи валюта, евро, долларни сиқиб чиқаришда давом этмоқда. Жаҳон банки прогнозларига кўра, натижада Америка пул бирлиги дунё молиявий тизимида махсус мақомидан маҳрум бўлади. Унинг ўрнини евро, доллар, катта эҳтимол билан, юань тизими эгаллайди.\nЕвропа Иттифоқи, Россия, Хитой, АҚШ, АҚШ доллари


РЕВМАТИЗМНИ ПРОФИЛАКТИКА ҚИЛИШ\nРевматизмни олдини олиш бирламчи ва иккиламчи бўлади. Бирламчи профилактика стрептококк инфекцияси билан оғриши мумкин бўлган имкониятларга қарши курашиш ва оғриб қолган тақдирда ўз вақтида ва хатосиз даволашни ўз ичига олади.\nРевматизни бирламчи профилактикасида қуйидагиларга эътибор бериш керак:\n1. Бирламчи профилактика учун фаол ва соғлом хаёт тарзига амал қилиш, тоза хавода сайр қилиш, хоналарни шамоллатиш, организмни чиниқтириш ва тўғри овқатланишни ташкил этиш хос;\n2. Стрептококк инфекциясини илаштириб олган беморни изоляция қилиш (ажратиш) ва сўнги пайтларда у билан контакда бўлган инсонларни назорат қилиш керак;\n3. Инфекция ўчоқлари (гайморит, фарингит, синусит) ни санация қилиш хам бирламчи профилактикага киради. Бунда айниқса қайта-қайта бурун-халқум инфекцияси билан оғрийдиган болалар, ўсмирлар ва ёшларлар эътибор қаратилиши керак. Санация радикал характерда бўлиб, врач томонидан белгиланади.\n4. Инфекция билан курашишни ўз вақтида бошлаш лозим. Касаллик бошланишидан бошлаб уч кун ичида даво чораларини бошлаш ревматизмни буткул йўқотади. Ўткир стептококк инфекцияси 10 кун давомида антибиотиклар билан даволанади. Параллел равишда бир хафта давомида яллиғланишга қарши препаратлар буюрилади.\n5. Бошдан кечирилган стрептококк инфекциясидан кейин қон ва сийдик тахлилларида нормал кўрсаткилар олинган тақдирдагина беморни касалхонадан чиқариш мумкин.\nТаъкидлаш жоизки ревматизмни бирламчи профилактикаси натижаларига нафақат врач балки беморлар хам жавобгар хисобланади. Яъни врачга ўз вақтида мурожаат қилиш ўз соғлиғига тўғри муносабатда бўлиш жуда мухим хисобланади.\nИккиламчи профилактика – бу ревматик хужум (атака)ни бошдан кечирган беморларда касалликни қайталаниши ва кучайишини олдини олишга қаратилган чора тадбирлар йиғиндиси хисобланади. Чунки айнан ревматизмнинг асосий хусусияти рецидив кечиш хисобланади. Шу сабабли уни профилактикаси узоқ вақт давом этиши керак. Бу диспансер шароитда махсус ревматологик марказларда мутахассислар томонидан амалга оширилади.\nРевматизни иккиламчи профилактикасида қуйидагиларга эътибор бериш керак:\n1. Организмни қаршилигини кучайтиришни таъминлаш: режим, чиниқтириш;\n2. Бициллинопрофилактика: стрептокок инфекциясига қарши;\n3. Ностероид яллиғланишга қарши дорилар ёрдамида узоқ вақт антиревматик даволаш;\n4. Организмдаги хроник инфекция ўчоқларини санация қилиш.\nБициллинопрофилактика – ревматизм билан оғриган барча беморларга бициллин препаратини юбориш хисобланади.\nПолиартирит ёки бирламчи ревмокардит (юрак клапанлари зарарланмаганда) ўтказган беморларга бициллин-медикаментоз профилактика 3 йил давомида ўтказилади. Юрак клапанларини зарарланиши билан кечса – профилактика 5 йилга чўзилади.\nБициллинопрофилактика ўтказилган беморлар барибир ангина ёки фарингит билан оғриса 10 кунлик антибиотикотерапия ва яллиғланишга қарши препаратлар буюрилади. Бу ревматизмни жорий профилактикаси дейилади.\nАгар касаллик даврида беморга ташрих ўтказиш (масалан, тиш олдириш, бодомсимон безларни олиб ташлаш) га тўғри келса албатта пенициллинотерапия ўтказилиши шарт.\nРевматизм билан оғрийдиган хомиладор аёлларга хомиланинг 8-10 хафтасидан бошлаб Бициллин-5 буюрилади.\nБахор ва қишки профилактика пайтида витаминларни қўшиб қабул қилиш тавсия этилади. Масалан, аскорбин кислота.\nСентябр 02, 2017 3465 1 Рукн РЕВМАТОЛОГИЯ\nАвг 21, 2017 20029


“Арсенал” жамоа фахрийлари билан шартномани узайтирмоқчи\n7 январь, 2017, 13:09\nЛондоннинг "Арсенал" жамоаси бош мураббийи Арсен Венгер германиялик ҳимоячи Пер Мертезакер ва испаниялик хавбек Санти Касорла билан янги шартнома имзоланишини маълум қилди.\n“Мертезакер ва Касорла билан янги шартнома имзоланади. Бу нарса уларнинг спорт формасига боғлиқ эмас. Ҳар иккиси билан ҳам келишувга эгамиз ва биз бундан фойдаланмоқчимиз”, – деди франциялик мутахассис.\n“Ҳар икки футболчи маҳоратли ва уларга муҳтожмиз. Жамоада ёш ва тажрибали футболчилар ўртасида мувозанат бўлиши керак. Касорла ва Мертезакернинг тажрибаси эса "Арсенал" учун жуда муҳим", – дея қўшимча қилди Венгер.


Дзюдо бўйича Тошкент Гран-Присининг иккинчи кунида Ўзбекистон вакиллари 1та олтин ва битта бронза медал олишди\n19:23 / 02.10.2015\nТошкентдаги “Ўзбекистон” спорт саройида дзюдо кураши бўйича ўтказилаётган Гран-При турнирида вазни -73 кг.бўлган полвонлар беллашувида ғолиб ва совриндорлар номи маълум бўлди.\nУшбу вазн тоифасида олтин медални Ўзбектстон вакили Мирали Шарипов қўлга киритди. Ўзбекистон терма жамоасининг етакчи спортчиларидан бири ҳисобланган Мирали Шарипов саралаш беллашувларида Беларусь, Ж.Корея ва Германия терма жамоаси аъзоларини мағлуб этиб, ярим финалда КХДР вакилини, ҳал қилувчи финал баҳсида эса португалиялик Нуно Сараивани енгди.\nУшбу вазн тоифасида беллашувларга киришган яна бир ўзбекистонлик спортчи Ғиёсжон Бобоев эса саралаш босқичида Сербия, Хитой ва БАА вакилларидан устун келди ва ярим финалда португалиялик Нуно Сараивага имкониятни бой берди. Учинчи ўрин учун кечган баҳсда германиялик Игор Ванткени енгган Ғиёсжон Бобоев бронза медали соҳиби бўлди.\nАйни пайтга келиб Ўзбекистон терма жамоаси ҳисобида 1та олтин, 1та кумуш ва 2та бронза медали мавжуд бўлиб, ҳозирча ҳамюртларимиз умумжамоа ҳисобида дзюдо ватани вакиллари японияликлардан кейин иккинчи ўринда боришмоқда.